Kenapa Anda Kena Melawat Kluang?

Untuk pengetahuan semua, terdapat sepuluh (10) daerah di Negeri dan Jajahan Takluk Johor Darul Ta’zim. Daerah tersebut adalah Batu Pahat, Johor Bahru, Kluang, Kota Tinggi, Kulai, Mersing, Muar, Pontian, Segamat dan Ledang.

Untuk artikel kali ini, kami hendak menyampaikan tentang salah satu daerah di negeri selatan semenanjung Malaysia ini. Daerah yang dimaksudkan adalah “Kluang”. Persoalannya, apakah itu Kluang?

LATARBELAKANG KLUANG?

Kluang adalah sebuah daerah yang terletak di negeri Johor. Daerah seluas 2 852 km² yang berpenduduk lebih 298 ribu orang itu bersempadan dengan Batu Pahat, Kluang, Kota Tinggi, Kulai, Mersing, Pontian dan Segamat. Daerah tersebut dibuka oleh British pada tahun 1915.

Perkataan Kluang (قلواڠ) diambil sempena nama sejenis kelawar buah iaitu “keluang”. Daerah berkenaan masing-masing dikenali sebagai “jūluán (居銮)” , “kirluân (居銮)” dan “Kuḷuvāṅ (குளுவாங்)” dalam Bahasa Mandarin, Hokkien dan Tamil.

Lebih 250 ribu orang adalah warganagera manakala selebihnya adalah bukan warganegara. Kaum Melayu dan Bumiputera mendominasi daerah itu dengan 55.9%. Kaum Cina, India dan lain-lain masing-masing mewakili 34.2%, 9.5% dan 0.46% daripada keseluruhan penduduk.

CADANGAN TEMPAT MAKANAN

Antara tempat makanan yang dicadangkan kami adalah Restoran Lagenda Ujang. Premis tersebut terletak berhampiran dengan Pejabat Pos dan Stesen Keretapi. Premis berkenaan menghidangkan Nasi Ujang iaitu sejenis makanan yang kelihatan seperti daging paprik kicap yang pekat.

Selain itu, Gerai Mee Bandung Bonda adalah antara tempat makanan yang dicadangkan di Kluang. Premis tersebut terletak di Terminal Bas Kluang. Antara makanan yang terdapat di sana adalah Mi Bandung dan Bakso. Mi Bandung dihidangkan bersama beberapa ekor udang yang agak besar.

Di samping itu, Kluang Rail Coffee adalah antara tempat makanan yang dicadangkan di Kluang. Premis tersebut terletak di Stesen Keretapi. Antara makanan yang terdapat di sana adalah Roti Bakar. Bukan itu sahaja, premis itu juga menghidangkan makanan panas seperti mihun goreng.

TEMPAT BERIADAH

Antara tempat riadah yang dicadangkan adalah Gunung Lambak. Puncak di situ adalah setinggi 510 meter. Kawasan tersebut terletak berhampiran dengan hospital kerajaan. Terdapat kemudahan kolam renang berbayar, chalet dan taman permainan.

Selain itu, Gunung Berlumut adalah tempat riadah yang dicadangkan. Puncak di situ adalah setinggi 1010 meter. Sehingga enam jam diperlukan untuk mendaki ataupun menuruni gunung itu. Pengunjung perlu menaiki teksi untuk ke sana.

Di samping itu, Taman Semut Mengkibol adalah tempat riadah yang dicadangkan. Kawasan tersebut terletak di sepanjang salah sebatang sungai di daerah itu. Kawasan itu disediakan taman permainan dan peralatan gimnasium. Peralatan tertentu kelihatan seperti bentuk seekor semut.

PUSAT MEMBELI-BELAH

Antara Pusat Membeli-Belah di daerah itu adalah Kluang Mall. Premis tersebut dibuka pada tahun 2008. Kedai yang terdapat di sana adalah H&M, Uniqlo dan Brands Outlet. Di sana juga terdapat Sakae Sushi, Starbucks Coffee dan Boat Noodle.

Selain itu, Aeon Big adalah pusat membeli-belah di daerah Kluang. Tidak silap, premis tersebut dibuka pada tahun 2013. Ketika dalam pembinaan, premis tersebut asalnya adalah Carrefour sebelum ditukar kepada Aeon Big. Barangan elektrik boleh ditemui di sana.

Selain itu, Kluang Parade adalah pusat membeli-belah di daerah Kluang. Tidak silap, premis tersebut dibuka pada tahun 2006. Tempat penginapan yang terdekat di sana adalah Hotel Kluang Parade. Hotel dan premis berkenanan adalah saling bersambung.

TEMPAT PENGINAPAN

Antara tempat penginapan di Kluang adalah Hotel Kontena Kluang. Tempat tersebut terletak di Taman Bersatu. Tempat kemudahan di sana adalah tempat meletak kenderaan, kolam renang dan Rangkaian Kawasan Setempat Tanpa Wayar (WiFi).

Selain itu, Hotel Kluang Parade adalah antara tempat penginapan. Tempat tersebut terletak berhampiran dengan pusat membeli-belah. Penginap boleh berjalan kaki ke Kluang Parade dan Kluang Mall. Premis tersebut juga mempunyai Rangkaian Kawasan Setempat Tanpa Wayar (WiFi).

Di samping itu, Homestay adalah antara tempat penginapan di Kluang. Terdapat pelbagai homestay di daerah ini. Sebagai contoh, ImpianaCasa Kluang Homestay. Homestay berkenaan terdiri daripada 1 rumah percutian, 1 bilik tidur, 1 ruang tamu dan 4 buah katil.

AKHIR KATA

Kesimpulannya, itu adalah antara tempat yang menarik di Kluang, Johor. Anda boleh ke sana dengan menaiki bas, teksi, kereta api dan kereta. Untuk kereta api, ia bersambung dengan Padang Besar – Gemas – Johor Bahru.

Pada pendapat anda, apakah yang menarik di daerah Kluang, Johor ini? Harap berikan ulasan anda di dalam ruang ulasan di bawah.

RUJUKAN

Department of Statistics, Malaysia. Dicapai pada 12hb Ogos 2020 dari https://www.dosm.gov.my/v1/index.php?r=column%2FcthemeByCat&cat=155&bul_id=a1d1UTFZazd5ajJiRWFHNDduOXFFQT09&menu_id=L0pheU43NWJwRWVSZklWdzQ4TlhUUT09

Malaysia Map. Dicapai pada 12hb Ogos 2020 dari https://www.google.com/url?sa=i&source=web&cd&ved=2ahUKEwiPsMTooMTpAhVGwTgGHbDOD_gQ3YkBegQIARAE&url=https%3A%2F%2Fwww.mapsofworld.com%2Fmalaysia%2F&psig=AOvVaw1b797uBl2BW_rr9f96Mj12&ust=1590126457776070

Johor @ a Glance. Dicapai pada 12hb Ogos 2020 dari https://www.dosm.gov.my/v1/index.php?r=column%2Fcone&menu_id=d1dTR0JMK2hUUUFnTnp5WUR2d3VBQT09

CITY POPULATION – statistics, maps & charts. Dicapai pada 12hb Ogos 2020 dari https://www.citypopulation.de/en/malaysia/admin/01__johor/

Tempat Makan Best Di Kluang. Dicapai pada 12hb Ogos 2020 dari https://www.jomjohor.my/tempat-makan-best-di-kluang/

Nami Cob Nobbler. Dicapai pada 12hb Ogos 2020 dari https://m.facebook.com/story/graphql_permalink/?graphql_id=UzpfSTE4NDc0NjIyNzI6MTAyMTMxMzY4Mzc5MzYwNDY%3D

Pusat Internet Felda Rodong. Dicapai pada 12hb Ogos 2020 dari http://feldaredong.pjk.com.my/index.php/warga-pi1m


Hegra: Kemusnahan Dan Kehancuran Bangsa Thamud

Di dalam kitab suci agama Islam, Quran, Allah swt merakamkan tragedi kemusnahan kaum Thamud, kaum yang sangat bijak dan kuat dalam membina bangunan daripada pahatan batu-batu di gunung sebelum senibina seperti ini diaplikasikan oleh bangsa Nabatean dan Madyan. Benarkah kaum ini dimusnahkan Allah swt sepertimana yang dikisahkan dalam sirah Nabi Saleh a.s?

THAMUD: KEMUNGKARAN YANG MELENYAPKAN SEGALANYA.

1. DALIL AL-QURAN.

Kisah Nabi Saleh a.s bersama bangsa Thamud difirmankan Allah swt di dalam Quran, surah:

Al A’raf ayat 73-79.Hud ayat 61-68.Al Hijr ayat 80-84.Al Isra’ ayat 59.Asy Syu’ara’ ayat 141-159.As Sajdah ayat 17-18.An Naml ayat 45-53.Al Qomar ayat 23-32.Asy Syam ayat 11-15.

Di dalam al-Quran, surah as-Syura ayat 142 sehingga 150 mengisahkan bagaimana Nabi Saleh a.s mengajak bangsa Thamud untuk menyembah Allah swt, mengikut Tafsir al-Jalalain:

141. Kaum Tsamud telah mendustakan rasul-rasul.

142. Ketika saudara mereka, Saleh, berkata kepada mereka: “Mengapa kamu tidak bertakwa?”.

143. Sesungguhnya aku adalah seorang rasul kepercayaan (yang diutus) kepadamu.

144. Maka bertakwalah kepada Allah dan taatlah kepadaku.

145. Dan aku sekali-kali tidak minta upah kepadamu atas ajakan itu, upahku tidak lain hanyalah dari Tuhan semesta alam.

146. Adakah kalian akan dibiarkan tinggal di sini (bergelumangan) dengan kebaikan-kebaikan (dengan aman).

147. Di dalam kebun-kebun serta mata air.

148. Dan tanam-tanaman dan pokok-pokok kurma yang mayangnya lembut.

149. Dan kamu pahat sebahagian dari gunung-gunung untuk dijadikan rumah-rumah dengan rajin.

150. Maka bertakwalah kepada Allah dan taatlah kepadaku.

Tetapi, ajakan dan seruan Nabi Saleh a.s untuk bangsa Thamud tidak dihiraukan, sehinggalah mereka meminta bukti bahawasanya Nabi Saleh a.s benar-benar seorang utusan Allah swt. Nabi Saleh a.s mendoakan kepada Allah swt untuk menunjukkan kebenaran kerasulanNya. Kisah selanjutnya berdasarkan surah al-A’raf ayat 73 sehingga 79, iaitu:

73. Dan (Kami telah mengutus) kepada kaum Tsamud saudara mereka Saleh. Dia berkata: “Hai kaumku, sembahlah Allah, sekali-kali tidak ada Tuhan bagimu selainNya. Sesungguhnya telah datang bukti yang nyata kepadamu dari Tuhanmu. Unta betina Allah ini menjadi tanda bagimu, maka biarkanlah dia makan di bumi Allah, dan janganlah kamu mengganggunya dengan gangguan apapun, (yang kerananya) kamu akan ditimpa seksaan yang pedih.

74. Dan ingatlah olehmu di waktu Tuhan menjadikan kamu pengganti-pengganti (yang berkuasa) sesudah kaum ‘Aad dan memberikan tempat bagimu di bumi. Kamu mendirikan istana-istana di tanah-tanahnya yang datar dan kamu pahat gunung-gunungnya untuk dijadikan rumah, maka ingatlah nikmat-nikmat Allah dan janganlah kamu berkuasa di muka bumi membuat kerosakan.

75. Pemuka-pemuka yang menyombongkan diri di antara kaumnya berkata kepada orang-orang yang dianggap lemah yang telah beriman di antara mereka: “Tahukah kamu bahwa Saleh diutus (menjadi rasul) oleh Tuhannya?”.

Mereka menjawab: “Sesungguhnya kami beriman kepada wahyu, yang Saleh diutus untuk menyampaikannya”.

76. Orang-orang yang menyombongkan diri berkata: “Sesungguhnya kami adalah orang yang tidak percaya kepada apa yang kamu imani itu”.

Berdasarkan wahyu Quran di atas, setelah Nabi Saleh a.s menyeru bangsa Thamud untuk menyembah Allah swt, mereka telah meminta bukti kepada baginda untuk menunjukkan bukti bahawasanya seorang utusan Allah swt. Bangsa Thamud berjanji, sekiranya kebenaran telah ditunjukkan, maka mereka akan beriman kepada Allah swt dan mengakui Nabi Saleh a.s sebagai utusanNya.

2. CERITA BERDASARKAN TAFSIR QURAN.

Dalam buku ‘The Greatest Stories of Al-Quran’ oleh Syeikh Kamal As Sayyid mengisahkan, adanya sebuah batu yang besar di atas gunung yang dipercayai disembah oleh bangsa Thamud dan mereka meyakini sebagai Tuhan mereka. Kisah ini didalilkan di dalam surah al-A’raaf ayat 73.

73: Sesungguhnya telah datang bukti yang nyata kepadamu dari Tuhanmu. Unta betina Allah ini menjadi tanda bagimu, maka biarkanlah dia makan di bumi Allah, dan janganlah kamu mengganggunya dengan gangguan apa pun, (yang kerananya) kamu akan ditimpa seksaan yang pedih.

Makanya diantara bangsa Thamud tersebut, mereka mencabar kepada baginda untuk mengeluarkan unta dari batu yang disembah oleh mereka itu. Dengan izin Allah swt, setelah berdoa dan menuding jari ke arah batu tersebut, maka pecahlah batu itu dan keluarlah seekor unta betina. Masyarakat Thamud yang menyaksikan peristiwa tersebut meyakini dan mempercayai kerasulan Nabi Saleh a.s. Diantara bangsa Thamud, hanya para bangsawan sahaja yang tidak mengimani kepada Allah swt ingkar kepada perjanjian mereka dengan Nabi Saleh a.s. Setelah tiga hari kemudian, unta betina tersebut melahirkan seekor anak unta jantan. Unta betina dan anaknya tinggal di sebuah lembah yang ada sumber mata air, tidak jauh dari kota bangsa Thamud. Keyakinan para penduduk Thamud makin kukuh, sehinggakan sembilan orang bangsawan ini sakit hati dan cemburu dengan Nabi Saleh a.s. Bukti ini dapat dilihat di surah al-Naml ayat 48.

48: Dan di kota itu ada sembilan orang laki-laki yang membuat kerusakan di muka bumi dan mereka tidak berbuat (membawa) kebaikan.

Bangsawan Thamud yang berkuasa merancang untuk membunuh dua ekor unta tersebut dengan menghantar seorang rakyat Thamud yang terkenal dengan kebengisannya. Nama pembunuh tersebut adalah Haydar. Haydar bersama sembilan orang bangsawan Thamud bersepakat menuju ke tempat yang sering dilewati oleh dua ekor unta tersebut. Libasan pedang Haydar berjaya membunuh unta betina tersebut lalu anak unta jantan itu pula dibunuh oleh sembilan orang bangsawan yang menyertai pakatan terbabit. Nabi Saleh a.s dan pengikutnya yang menyedari kehilangan dua ekor unta tersebut pun mencari di merata tempat. Yang hanya ditemukan hanyalah tompokan darah di atas tanah. Bangsawan Thamud yang gembira dan bangga berkata sepertimana di dalam surah al-A’raf ayat 77.

77: Kemudian mereka sembelih unta betina itu dan mereka menjadi angkuh terhadap perintah Tuhan. Dan mereka berkata: “Hai Saleh, datangkanlah apa yang kamu ancamkan itu kepada kami, jika (betul) kamu termasuk orang-orang yang diutus”.

Maka Nabi Saleh a.s yang bersedih dengan sikap umatnya tersebut berkata tentang kedatangan azab Allah swt setelah mendapat wahyuNya, di dalam surah al-Hud ayat 65.

65: Bersukarialah kamu sekalian di rumahmu selama tiga hari, itu adalah janji yang tidak dapat didustakan.

Maka Nabi Saleh a.s menyeru kepada yang terlibat dalam pembunuh unta tersebut untuk tampil memohon maaf. Tempoh ini diberikan selama tiga hari sahaja. Dalam tiga hari tersebut Allah swt telah mendatangkan sebuah awan mendung. Awan yang menutupi dada langit Thamud tanpa bergerak, tanpa hujan mahupun tiupan angin yang kuat. Pada malam harinya, sembilan orang bangsawan dan segolongan dari orang yang menentang Nabi Saleh a.s berkumpul di suatu tempat dan berbincang bagaimana ingin membunuh baginda. Rancangan mereka dikisahkan di dalam surah al-Naml ayat 49 hingga 50.

49: Mereka berkata: “Bersumpahlah kamu dengan nama Allah, bahawa kita bersungguh-sungguh akan menyerangnya secara mengejut berserta ahli keluarganya di malam hari, kemudian kita katakan kepada ahli warisnya (bahawa) kita tidak menyaksikan kematian keluarganya itu, dan sesungguhnya kita adalah orang-orang yang benar”.

Mereka merancang untuk membunuh Nabi Saleh a.s secara sembunyi-sembunyi sepertimana mereka membunuh unta betina yang dikirimkan Allah swt. Tetapi rancangan mereka terkubur apabila Allah swt menghantar bala. Sebuah batu besar menghentam mereka dengan mengejut dan mereka semua mati terkambus tanpa tanda.

50: Dan mereka merencanakan rancangan dengan sungguh-sungguh dan Kami merencanakan rancangan (pula), sedang mereka tidak menyadari.

Selepas dua hari berlalu, pada pagi hari ketiga, Allah swt telah menunaikan janjiNya kepada hambaNya yang derhaka. Awan yang memayungi langit kota Thamud mengeluarkan panahan petir yang dahsyat dan mematikan serta gegaran gempa bumi yang meluruhkan keberanian manusia. Bumi menyaksikan azab yang menakutkan buat kali kedua sepertimana yang berlaku ke atas kaum Nabi Hud a.s.

Peluang kedua dan seterusnya tiada lagi buat kaum Thamud. Yang hanya ada, azabNya yang tidak kenal ampun. Mayat-mayat kaum Thamud derhaka bergelimpangan di atas muka bumi. Bangunan yang dibina oleh mereka rebah ke bumi. Segala harta kemewahan dunia mereka terkambus dibawah tanah. Kemajuan yang dikecapi mereka menjadi debuan sejarah tidak sampai beberapa minit. Yang cuma terselamat daripada azab ini hanyalah Nabi Saleh a.s dan para pengikutnya. Di dalam surah al-Araf ayat 78.

78: Kerana itu mereka ditimpa gempa bumi, maka jadilah mereka mayat-mayat yang bergelimpangan di tempat tinggal mereka.

Setelah berakhirnya azab ini, Nabi Saleh a.s keluar dari tempat perlindungan bersama pengikutnya. Baginda melihat suasana kota Thamud yang tidak seperti dahulu, suasana yang kelam lagi suram. Tiada lagi mendengar suara yang indah, hanya hembusan angin yang kosong tanpa tanda kehidupan. Maka Nabi Saleh a.s berkata sepertimana di dalam surah al-Araf ayat 79.

79: Wahai kaumku, sesungguhnya aku telah menyampaikan kepadamu amanat Tuhanku, dan aku telah memberi nasihat kepadamu, tetapi kamu tidak menyukai orang-orang yang memberi nasihat.

Maka begitulah pengakhiran kisah hidup bangsa Thamud di atas muka bumi ini. Tidak semua bangsa Thamud dilenyapkan oleh Allah swt dan mereka yang terselamat ini pula menyebar ke daerah dan mengalami amilisasi dengan bangsa lain di semenanjung Arab.

HEGRA: KOTA PERDAGANGAN RANTAU ARAB.

Berdasarkan kisah Quran di atas, kita akan mencari tahu pada zaman apakah yang dilalui oleh Nabi Saleh a.s, iaitu rentang waktu yang tidak terlalu jauh dengan kemusnahan kota Iram, yang didirikan oleh kaum Ad di Rub-Khali. Selain itu, kita akan melihat pada ciri-ciri kaum Thamud, lokasi yang disyaki diturunkan azab dan segala yang bersangkut paut daripada kisah Nabi Saleh a.s.

1. LOKASI DAN SEJARAH NAMA.

Nama penuh Nabi Saleh adalah Saleh bin Ubaid bin Jubair bin Thamud.

Nama moyangnya, Thamud bin Amir bin Iram bin Sam bin Nuh.

Thamud merupakan nama moyang kepada Nabi Saleh a.s dan cucu kepada Nabi Nuh a.s. Nabi Saleh a.s sendiri merupakan keturunan keenam Nabi Nuh a.s.

Kota Madain Saleh digelar dengan pelbagai nama seperti al-Hijr (Kota Batu) lalu dalam pembelajarannya di Barat dikenali pula sebagai Ancient City of Hegra. Nama Madain Saleh pula dipanggil kerana kota ini yang mempunyai kaitan dengan kisah sejarah Nabi Salleh a.s. Sekarang, lokasi tapak kota kuno ini terletak 22 km di timur laut al-U’la, daerah kota Madinah al-Munawwarah.

2. JALUR PERDAGANGAN.

Dulunya, Hegra dikenali sebagai pusat jaringan yang menghubungkan jalan perdagangan diantara wilayah Arab selatan, Mesopotamia, Levant dan Mesir. Jalur utama perdagangan darat di selatan Arab terbahagi kepada dua pada waktu ini iaitu pertama melintasi wilayah Tabuk lalu berakhir di kota Petra dan kedua melintasi kota Tayma lalu berakhir di wilayah Mesopotamia. Dengan adanya dua buah jalur perdagangan diantara selatan dan utara ini, maka kewujudan kota Hegra dijadikan sebagai pusat istirehat bagi para pedagang yang dari kota Petra atau kota Tayma yang ingin melanjutkan perjalanan mereka.

Dalam pengembangan dan pengukuhan mereka di semenanjung Arab, bangsa Nabatean menghadapi pergolakan politik dan ekonomi dengan empayar Rom pada waktu itu. Tetapi yang dipastikan, kejatuhan kota Hegra sebagai kota perdagangan disebabkan para pedagang yang lebih memilih jalur baharu iaitu melalui lautan yang melintasi Laut Merah. Dengan penemuan jalur yang baharu ini, maka kota Hegra yang selama ini kaya dengan hasil kutipan cukai oleh para pedagang yang melintasi daerah mereka akhirnya lama-kelamaan tidak dikunjungi dan akhirnya ditinggalkan sebagai kota yang mati.

3. BANGSA THAMUD ATAU BANGSA NABATEAN?

Mengikut penelitian arkeologi, daerah Hegra pertama kali dihuni oleh bangsa Thamud pada sekitar 2150 SM-2080 SM (Tahun Ketiga Millenium) yang lalu sebelum daerah ini dihuni oleh bangsa Lihyan pada abad ke-7 SM (700 SM-601 SM). Bangsa Nabatean yang membina peradaban di Semenanjung Arab berpusat di kota Petra mengambil alih kota Hegra.

(Tahun Ketiga Millenium merangkumi daripada 3000 SM sehingga 2001 SM. Pada rentang seribu tahun ini, wujudnya dua tamadun awal iaitu Kerajaan Lama di Mesir pada tahun 2686 M dan Kerajaan Akkadia di Mesopotamia pada tahun 2334 SM).

Bagaimanapun, mengikut penemuan inskripsi dan catatan yang ada pada sekitar kota Hegra, ahli arkeologi berpendapat kota batuan ini sebenarnya dibina oleh bangsa Nabatean. Kota Hegra mempunyai hubungkait yang kuat diantara kota al-U’la, kota Khoraiba dan kota Hiania yang wujud pada sekitar 1700 SM yang lalu. Kalau mengikut pada dasar sejarah, kota Hegra lebih diyakini ianya dimiliki oleh bangsa Maenean sebelum kawasan ini dihuni oleh bangsa Thamud yang datang dari selatan semenanjung Arab.

Jadinya, dalam penyataan di atas, kita akan keliru, kalau bangsa Thamud bukan pembina asal kota Hegra, maka adakah bangsa Nabatean (nama lain bagi Thamud) yang disyaki sebagai bangsa yang diazabkan oleh Allah swt?

THAMUD:

Mengikut sejarah di dalam Quran, bangsa Thamud mempunyai kaitan rapat dengan bangsa Ad yang membina kota kuno Iram di Hadramaut, Yaman sebelum bangsa ini dimusnahkan oleh Allah swt. Bangsa Thamud boleh dikatakan sebagai saudara jauh bangsa Ad yang berkongsi identiti bangsa dan kepakaran yang sama. Makanya, bangsa Thamud yang dikisahkan di dalam Quran mempunyai jarak masa yang sangat jauh dengan pendudukan bangsa Nabatean ke atas Hegra.

Mengikut catatan sejarawan Islam, Ibnu Khaldun dalam kitabnya, Kitabul-Ibar, beliau mengungkapkan, setelah kejatuhan bangsa Ad, bangsa Thamud menjadi kuasa di utara Arab. Setelah kemusnahan bangsa Thamud, bangsa Amalekites (Amalek) pula naik. Setelah bangsa Amalekites dijatuhkan, bangsa Himyar pula memegang kuasa di selatan Arab sehinggalah bangsa Mudar datang dan mengalahkan bangsa Himyar.

Ibnu al-Athir dalam kitabnya, al-Kamil, pula menyatakan yang bangsa Thamud tinggal di suatu tempat bernama al-Hijr yang terletak diantara Yaman dan Hijaz.

Sejawaran Yunani, Diodorus Siculus mengidentitikan mereka sebagai bangsa Arab. Pada tahun 2003, Professor Jan Retso, di dalam buku penelitiannya, The Arabs in Antiquity, memasukkan bangsa Thamud sebagai salah satu pecahan dari bangsa Arab.

Kemusnahan bangsa Thamud dikaitkan dengan azab Allah swt setelah menentang perintah Allah swt, dan kawasan yang menjadi hancur ini didiami pula oleh bangsa Lihyan sebelum bangsa ini ditakluk oleh bangsa Nabatean dari Petra.

Dalam catatan yang paling lama (715 SM) mengenai bangsa Thamud melalui inskripsi peninggalan empayar Neo-Assyria, Raja Sargon II, baginda menggelarkan mereka sebagai bangsa yang ditundukkan (dihambakan) oleh bangsa Assyria:

“For the wellbeing of the rulers of the whole world… Marcus Aurelius Anthoninus and Lucius Aurelius Verus, who are the conquerors of the Armenians. This is the temple that was bulit by the tribal unit of Thamud, the leaders of their unit, so that it might be established by their hands and be their place of veneration for ever.. with the support of Antistius Adventus the govenor…”.

(Inskripsi ini ditemui di sebuah kuil di Rawwafa yang bertulisan Yunani-Nabatean).

Bangsa Thamud di dalam catatan ilmuwan pula, seperti Ptolemy (Geography) dan Pliny (Natural History) pula menyebutkan mereka sebagai kaum Tamudaei.

Tetapi, daripada catatan ini, pada pendapat penulis, Tamudaei atau Thamud yang dimaksudkan oleh mereka bukanlah sebagai bangsa Thamud yang diutuskan Nabi Saleh a.s, tetapi mereka sebenarnya adalah bangsa Nabatean yang menduduki wilayah Thamud, kerana bangsa Thamud asli telah musnah pada Tahun Ketiga Millenium.

LIHYAN:

Menjadi penguasa di Hegra sebelum ditaklukkan oleh bangsa Nabatean pada awal abad ke-7 SM.

NABATEAN:

Penelitian berkelanjutan dengan pendapat daripada sejarawan, Dedor Al Saqali, yang menyatakan bangsa Nabatean yang sebenarnya membina kota di Hegra dan batu-batuan yang diukir menjadi rumah adalah hasil kerja tangan bangsa mereka sendiri. Pada waktu ini, bangsa Nabaten hanyalah bangsa pengembala yang tidak tahu untuk bercucuk tanam.

Pada zaman penaklukan bangsa ini yang berpusat di kota Petra, mereka telah mengambil alih daerah Hegra dan menjadikan ia sebagai ibukota kedua mereka berikutan pada waktu itu daerah Hegra dikenalpasti sebagai pusat perhubungan para pedagang dari Mesopotamia dan Mesir. Kejadian ini berlaku pada abad ke-9 SM.

Dengan penaklukan ke atas Hegra, maka bangsa Nabatean menjadikan daerah ini sebagai kota perdagangan di selatan Arab. Berdasarkan penemuan catatan inskripsi yang ditemukan di Hegra, kota ini mula berkembang pada abad pertama SM sebelum berakhir pada abad kedua Masihi.

Pendapat lain pula menyebutkan, binaan-binaan batu di kota Hegra tersebut adalah asli hasil buatan bangsa Thamud. Dan apabila bangsa Nabatean menduduki kota Hegra, mereka mempelajari lalu mengaplikasikan kemahiran senibina ini ke atas ibukota mereka, Petra.

Walaupun bangsa Nabatean dikenali sebagai bangsa yang tidak mengetahui dalam selok-belok dunia agrikultur, tetapi bangsa mereka sangat bijak dalam senibina pemahatan dan pembinaan rumah pada batu-batu yang besar di sekitar Hegra.

Selain pembangunan rumah-rumah, bangsa ini juga menemui cara dalam menyimpan bekalan air dan mengalirkannya di sekitar kota melalui sistem saluran air yang sehingga kini ianya masih boleh digunakan. Kota Petra di Jordan membuktikan sebagai lambang keemasan kerajaan Nabatean yang dimana pada waktu itu, mereka berjaya menjadi kuasa tunggal di semenanjung Arab sehinggakan mampu memonopoli perdagangan rempah-ratus lalu menjadikan kota Hegra sebagai ibukota kedua mereka.

Robert Hoyland di dalam bukunya, Arabia and the Arabs: From the Bronze Age to the Coming of Islam, berpendapat setelah kemusnahan bangsa asli Thamud, kawasan ini didiami oleh bangsa yang lain seperti Lihyan dan Nabatean. Bangsa Lihyan dan Nabatean digelari sebagai Thamud bukan disebabkan identiti bangsa mereka, tetapi disebabkan kawasan yang mereka duduki terkenal dengan gelaran ‘Ardh Thamud’ (Bumi Thamud) atau ‘Bayt Thamud’ (Rumah Thamud). Jadinya, bangsa Lihyan dan bangsa Nabatean bukanlah bangsa Thamud yang sebenar-benarnya. Mereka hanyalah bangsa asing yang jauh sekali dengan kaitan bangsa Thamud asli.

4. GEMPA BUMI: SEKITAR 2150-2080 SM.

Melalui pendataan, bangsa Thamud hidup sekitar dari tahun 2150 SM sehingga 2080 SM. Daripada jarak waktu ini, kita akan melihat, tahun berapakah semenanjung Arab atau kawasan di sekitarnya berlaku gempa bumi?

Ada dua teori saintifik yang boleh dikaitkan dengan azab tersebut:

1. Halilintar:

“Jika mereka berpaling maka katakanlah: “Aku telah memperingatkan kamu dengan petir, seperti petir yang menimpa kaum ‘Ad dan Thamud”.

(al-Fushilat ayat 13).

Mengikut Tafsir al-Muyassar, ayat ini membawa maksud:

Jika mereka (orang-orang kafir Mekah) menolak untuk mengimani ayat-ayat yang diturunkan ini, maka katakanlah kepada mereka wahai Nabi: “Aku memperingatkan kalian dengan petir seperti petir yang menyambar kaum Ad dan Thamud. Petir itu adalah sesuatu yang langsung membunuh, bersuara dahsyat dan sangat mengganggu serta terbuat dari api yang membakar, angin (kencang) yang menghancurkan atau hal lainnya”.

Di dalam ayat yang lain pula menjelaskan:

Dikatakan awan mendung tersebut menyelimuti langit Thamud selama tiga hari sebelum diturunkan azabnya. Allah swt menangguhkan azabNya selama tiga hari ke atas kaum Thamud.

Apabila halilintar atau kilat menyambar, kepanasannya tiga kali ganda daripada kepanasan matahari dan berkelajuan 150.000 km/saat. Halilintar yang dikeluarkan oleh awan-awan yang bercas negatif-positif inilah akan menyebabkan dengungan di ruang udara atau ia disebut sebagai fenomena guruh. Selalunya kejadian fenomena alam ini terjadi beserta ribut yang membawa angin kencang yang sangat kuat. Daripada dua kejadian ini, ia menjelaskan lagi makna dari Tafsir al-Muyassar di atas iaitu: “Petir yang langsung membunuh, membakar, bersuara dahsyat dan angin kencang”.

Fenomena alam sebegini selalu membimbangkan perasaan Rasulullah saw ketikamana baginda melihat awan mendung di dada langit.

2. Gempa bumi:

Seperti dalil dalam surah al-A’raf ayat 78:

Kerana itu mereka ditimpa gempa bumi, maka jadilah mereka mayat-mayat yang bergelimpangan di tempat tinggal mereka.

Gempa bumi ini mungkin boleh dikaitkan dengan letusan gunung berapi. Diperkirakan sebanyak 2000 buah gunung berapi yang ada di sekitar Arab Saudi. Status gunung-gunung berapi ini sudah tidak aktif dan jumlah gunung berapi yang paling banyak terletak di sekitar Madinah sehingga ia mendapat gelaran selain Kota al-Munawwarah adalah ‘Sarang Gunung Berapi’.

Mengikut laporan dari laman web Earth Observatory (28 Februari 2019), kota Madinah dibangunkan di atas bekas aliran lava yang berlaku jutaan tahun yang lalu melalui bukti dari sekeping gambar yang diambil dari satelit Landsat 8, milik kerajaan Amerika Syarikat.

Bekas aliran lava ini memanjang 20 km ke arah bahagian selatan kota. Bekas aliran lava ini merupakan bahagian daripada Harrat Rahat. Keluasan Harrat Rahat adalah sebesar 20,000 km persegi yang melintasi diantara kota Madinah dan Mekah.

Tidak jauh dari kota Madinah, terletaknya sebuah lagi kawasan aliran lava iaitu Harrat Lunayyir. Kemungkinan letusan gunung berapi atau aktiviti geologi sebegini jutaan tahu lalu yang menyebabkan impak atau kehancuran kepada kaum Thamud di kota Hegra sehingga tiada sisa.

Dua teori ini hanyalah teori yang didasarkan gambaran daripada dalil ayat Quran Allah swt. Petunjuk sebegini menguatkan lagi kisah kemusnahan kaum Thamud yang difirmankan Allah swt di dalam wahyuNya. Kemungkinan azabNya melebihi apa yang kita tidak mampu gambarkan ataupun sebaliknya.

KOTA HEGRA ATAU PETRA YANG DISEBUTKAN DI DALAM QURAN?

Dalam bahagian ini, lokasi sebenar keberadaan bangsa Thamud yang dinyatakan di dalam al-Quran disyaki oleh para ilmuwan berada di dua tempat. Ada pendapat yang mengatakan bangsa Thamud tinggal di kota Petra, Jordan dan pendapat kedua pula mengatakan mereka tinggal lalu hancur di kota Hegra, Arab Saudi. Jadi, kota yang manakah layak dikatakan sebagai tempat bangsa Thamud mencipta peradaban mereka itu?

1. KOTA HEGRA, ARAB SAUDI.

Di dalam buku Encyclopedia of Islamic Civilization and Religion oleh Ian Richard Netton, bangsa Ad dan Thamud merupakan bangsa Arab yang telah musnah (ba’id) daripada catatan sejarah. Bangsa Thamud terkenal dengan panggilan al-Hijr, kerana mereka sangat menyukai dengan batu sehinggakan mereka menyembahnya sebagai Tuhan. Mereka merupakan bangsa Arab penerus kekuasaan di selatan semenanjung Arab setelah kemusnahan bangsa Ad.

Tidak ada banyak sumber yang mengisahkan tentang kota Hegra ketika berada di bawah kekuasaan bangsa Thamud, tetapi ditemukan kunci iaitu sembilan orang bangsawan atau pemuka yang berkomplot bersama dalam misi membunuh unta betina dan Nabi Saleh a.s. Bangsa Thamud terkenal dengan kegiatan bercucuk tanam selain membina bangunan. Kebanyakan tanaman yang ditanam oleh mereka adalah pokok-pokok kurma sepertimana yang ditemui di dalam Quran.

Pada zaman Rasulullah saw, ketikamana baginda dalam perjalanan bersama tentera Islam menuju ke medan perang Tabuk, baginda bersama para sahabat melalui dan singgah sebentar di sekitar al-Hijr. Hadis ini shahih diriwayatkan oleh Imam Bukhari dan Muslim.

Para sahabat mengambil air dari perigi di Madain Saleh untuk dibuat bekalan air bahkan digunakan untuk membuah adunan roti. Rasulullah saw memerintah para sahabat untuk membuang segala isi air ataupun bahan makanan yang dibuat daripada sumber air tersebut. Para sahabat akur dan membuangnya.

Setelah itu, baginda bersama para sahabat meneruskan perjalanan sehingga tiba ke sebuah perigi yang pernah diminum oleh unta Nabi Saleh a.s dan mereka juga melihat runtuhan kediaman kaum Thamud. Rasulullah saw pun bersabda:

“Aku khawatir, jangan-jangan anda semua akan ditimpa (azab) sepertimana yang menimpa mereka (kaum Thamud), maka janganlah kalian memasuki kediaman mereka”.

Tinggalan perigi-perigi yang dibina oleh kaum Thamud masih wujud pada zaman Rasulullah saw, sehingga sekarang.

Daripada periwayatan hadis tersebut, al-Hijr tersebut adalah Madain Saleh dan bukannya Petra, maka secara jelas Rasulullah saw mengkhabarkan keberadaan lokasi sebenar tapak kota kaum Thamud sehinggakan baginda melarang para sahabat dan umatnya untuk melalui kawasan tersebut kecuali dalam keadaan menangis dan diharamkan untuk mengambil air dari perigi-perigi kepunyaan kaum Thamud. Perintah ini menunjukkan yang kawasan al-Hijr iaitu Madain Saleh merupakan kawasan yang dilaknat sepertimana dikisahkan di dalam Quran.

2. KOTA PETRA, JORDAN.

Asal-muasal bangsa Nabatean diperdebatkan oleh para ilmuwan. Ada beberapa teori yang menyebutkan tentang kemunculan bangsa ini, diantaranya adalah:

a. Mereka adalah bangsa Arab yang tinggal di utara semenanjung Arab.

b. Mereka adalah bangsa yang datang dari Hadramaut, Yaman, kemungkinan dari kota Iram sebelum atau setelah kehancurannya.

c. Dalam buku Petra and the Lost Kingdom of the Nabataeans oleh Jane Taylor, beliau berpendapat bangsa ini datang dari timur semenanjung Arab, iaitu dari sekitar daerah Hijaz.

Daripada ketiga-tiga pendapat mahsyur ini, teori ketiga lebih mendekati kepada fakta kerana identiti, bahasa dan sembahan Tuhan (Dewa) bangsa Nabatean lebih menghampiri kepada masyarakat kuno yang menetap di sekitar tanah Hijaz. Kemungkinan bangsa Nabatean berasal dari tanah Hijaz dan berpindah (imigrasi) dari Hijaz pada sekitar abad ke-4 SM ke barat laut semanjung Arab iaitu sekarang dikenali sebagai negara Jordan.

Setelah mereka mendiami dan menduduki di kawasan di sekitar Jordan, lama-kelamaan bangsa Nabatean membangun menjadi kuasa utama di semanjung Arab. Kebangkitan bangsa Nabatean dibahagikan kepada dua fasa, iaitu:

a. Fasa pertama pada abad ke-4 SM (400 SM-301 SM) mereka menguasai jalur perdagangan yang dimana bangsa mereka dipimpin oleh ketua-ketua puak. Bangsa Nabatean pada waktu ini belum memiliki pusat pemerintahan, tetapi mereka mempunyai sistem ketenteraan yang mantapsehinggakan wilayah-wilayah mereka seringkali gagal dirampas oleh musuh.

b. Fasa kedua pada abad pertengahan ke-3 SM (300 SM-201 SM) bangsa Nabatean mula berkembang dengan menubuhkan sistem beraja monarki yang berpusat di daerah Hauran.

Di dalam kajian ke atas kerajaan Nabatean bertajuk ‘New Aspects of Nabataean Coins’ oleh Rachel Barkay, menyatakan bangsa Nabatean sudah mengasaskan kerajaan pada awal abad ke-3 SM, melalui penemuan duit syiling lama dari kerajaan Nabatean itu sendiri.

Ibukota kerajaan Nabaten pada masa kemuncaknya adalah kota Petra, Jordan dan ianya menjadi pusat perkembangan budaya, arsitektur senibina, ilmu pengetahuan, penaklukan dan pertukaran barangan yang menghubungkan empayar Rom dan empayar Mesir.

Kepakaran mereka dalam bidang memahat batu-batu di gunung bukan sahaja dimiliki oleh mereka, bahkan ianya dimiliki oleh bangsa Thamud.

Kerajaan Nabatean bertahan selama 400 tahun lamanya sebelum kerajaan mereka berpecah belah dan akhirnya musnah ditelan zaman. Tambahan pula, kerajaan Nabatean diiktiraf sebagai kerajaan kuno bangsa Arab yang paling lama bertahan di atas muka bumi.

Baik, daripada penerangan panjang di atas, kita mengambil beberapa petunjuk yang sangat penting, iaitu:

a.Kemunculan: Bangsa Thamud muncul pada Tahun Ketiga Millenium dan bangsa Nabatean pula muncul pada abad ke-4 SM. Rentang waktu kemunculan bangsa Nabatean dianggarkan adalah terlalu jauh dengan tamadun bangsa Thamud.

Kehancuran: Bangsa Thamud tidak hancur ditaklukkan oleh bangsa lain, tetapi lenyap disebabkan azab Allah swt. Berbeza pula bangsa Nabatean yang musnah ditaklukkan oleh empayar Rom pada tahun 106 M. Catatan yang menyebutkan tentang kewujudan bangsa Nabatean berakhir pada sekitar tahun 356 M.

b. Pembinaan kota: Bangsa Thamud menghuni di kota Hegra dan bangsa Nabatean pun menghuni di kota Petra. Walaupun keduanya mempunyai unsur pembinaan bangunan yang sama, tetapi mereka tetap berlainan identiti.

Sepertimana dinyatakan di atas, kota Hegra muncul pada sekitar Tahun Ketiga Millenium, manakala kota Petra pula dibina pada abad ke-3 SM. Jarak yang jauh ini membuktikan, bangsa Thamud merupakan bangsa pertama yang memahat batu menjadi sebuah struktur bangunan yang indah sebelum ia hancur dan dibina kembali oleh bangsa Nabatean.

Rentang tahun pula adalah sekitar jutaan tahun lamanya sebelum kota Hegra diambil alih pentadbiran Nabatean pada abad pertama SM oleh Raja Aretas IV Philopatris setelah baginda berjaya mengalahkan kerajaan Lihyan pada tahun 65 SM. Kerajaan Lihyan berjaya memerdekakan daerah Madain Saleh setelah kekalahan bangsa Nabatean ke atas empayar Rom pada tahun 106 M.

Empayar Rom mampu menakluk kota Petra yang mempunyai angkatan tentera yang ramai, tetapi tidak mampu untuk mengambil alih daerah Madain Saleh yang pada ketika itu sudah ditadbir oleh Raja Han’as bin Tilmi. Penaklukan ke atas kota Hegra adalah disebabkan lokasinya terlalu jauh dan kawasannya yang kurang dengan sumber air (bekalan air atau perigi melalui jalur utama menuju ke kota Hegra telah dikambus oleh tentera Lihyan sebelum ketibaan angkatan pasukan Rom ke kawasan tersebut).

Kejatuhan kota: Pada waktu pemerintahan Nabatean, daerah Madain Saleh dijadikan sebagai ibukota kedua kerajaan Nabatean dan ianya dipimpin oleh seorang jeneral perang, bukannya sembilan orang bangsawan. Malahan pada zaman pemerintahan kerajaan Lihyan, ianya dipimpin oleh seorang raja sahaja.

c. Laporan dari penelitian ‘The Formation of Nabataean Art: Prohibition of a Graven Image Among the Nabateans’, bangsa Lihyan dan Nabatean menyembah berhala yang telah dicampuri dengan unsur dewa sembahan Mesir, Yunani dan Mesopotamia.

Berbeza dengan kaum Thamud yang masih mengekalkan sembahan batu mereka sepertimana yang diterangkan pada awal penulisan. Sembahan Thamud berbeza jauh dengan sembahan bangsa Nabatean.

TAPAK-TAPAK YANG DITEMUI DI SEKITAR HEGRA.

Kawasan tapak bersejarah Madain Saleh diiiktiraf sebagai salah satu warisan budaya sejarah dunia dan sekarang kawasan ini dikenali sebagai ‘Al-Hijr Archeological Site Madain Saleh. Di kawasan ini, terdapat sejumlah makam milik para penduduk Hegra (al-Hijr), tapak-tapak upacara keagamaan, kawasan penduduk dan oasis purba.

Terdapat empat makam utama di sini, iaitu Jabal al-Mahjar (Area A), Qasr al-Walad, Area C dan Jabal al-Khuraymat:

1. Jabal al-Mahjar (Area A): Tiada catatan tahun pembinaannya.

2. Qasr al-Walad: Dibina antara 1 SM-58 M. Merupakan makam yang paling terkenal dilawati oleh pengunjung. Mempunyai sebanyak 31 makam yang bertarikh 1 M sehingga 58 M. Di sini, terdapat sebuah makam seorang gabenor dan kebanyakan makam-makam di sini dihiasi dengan pahatan lukisan makhluk menyeramkan, burung helang, wajah manusia dan haiwan-haiwan yang tidak dikenalpasti.

3. Area C: Dibina sekitar 16-61 M. Di kawasan ini pula, didiami sebanyak 40 makam yang bertarikh 16 M sehingga 60 M.

4. al-Kheyramat: Dibina sekitar 7-73 M. Tapak pemakaman yang terbesar terletak di barat daya al-Hijr. Kesemua pintu makam menghadap ke timur. Terdapat sebanyak 78 buah makam yang diyakini berasal dari tahun 7 sehingga 73 M.

Selain empat makam utama ini, ada dua lagi makam kecil yang lain iaitu, Qasr al-Farid, makam tertinggi yang telah siap sepenuhnya dibina (21.50 m). Makam Qasr as-Sani pula terletak di pintu masuk selatan berketinggian 15 meter dan bertarikh tahun 8 M.

5. Jabal Ithlib: Merupakan tapak keagamaan ketika zaman pemerintahan Nabatean.

6. Telaga air: Ditemukan sebanyak 130 buah telaga peninggalan bangsa Thamud. Kelebarannya mencapai 7 meter dan berkedalaman 20 meter. Selain kegunaan seharian, telaga Thamud juga dikenalpasti membekalkan air kepada kebun-kebun di sekitar kota Hegra sehinggakan menjadikan Hegra pada waktu Thamud subur dengan pelbagai tanaman.

Kebanyakan peninggalan ini dianggarkan berusia dari tahun 1 SM sehingga 75 M. Ada juga artifak atau objek yang ditemui oleh ahli arkeologi yang membuktikan penempatan manusia di sini pada penghujung abad ke-3 SM sehingga ke-2 SM.

Akhir kalam, bangsa Thamud yang dikenali sebagai bangsa pemahat yang pakar dalam senibina membangunkan kediaman daripada batu dan gunung tersebut, sehinggakan kepakaran mereka ini menjadi ikutan kepada bangsa Nabatean dalam mengembangkan kebudayaan mereka di semenanjung Arab.

Pemahatan batu ini bukan sahaja ditemui di kota Petra, bahkan ianya juga ditemui di kota Madyan, kota yang menjadi kediaman Nabi Syuaib a.s dan menjadi tempat tinggal sementara untuk Nabi Musa a.s. Atas dasar keingkaran bangsa Thamud, Allah swt melenyapkan bangsa Thamud yang ingkar daripada muka bumi dengan gegaran gempa bumi sepertimana yang berlaku ke atas bangsa Ad, bangsa Nabi Hud a.s di Hadramaut, Yaman.

Penulisan ini hanya berdasarkan beberapa kajian dan hubungkait kronologi sejarah dengan peristiwa yang dirakamkan Allah swt di dalam Quran. Sekiranya terdapat beberapa kesalahan, ia datang daripada diri saya sendiri. Yang baik dan rahsia pengetahuan datangnya dari Allah swt.

Wallahu’alam.

RUJUKAN:

1. Islam: A Worldwide Encyclopedia (4 volumes) oleh Cenap Çakmak (halaman 1393).

2. Encyclopedia of Islamic Civilization and Religion oleh Ian Richard Netton.

3. New Aspects of Nabataean Coins oleh Rachel Barkay (The Arabian peninsula, 600 BCE to 600 CE).

4. Arabia and the Arabs: From the Bronze Age to the Coming of Islam oleh Robert G. Hoyland (halaman 68-69).

5. The Greatest Stories of Al-Quran oleh Syeikh Kamal As-Sayyid.

6. Al-Kamil (Volume 2) oleh Ibnu al-Athir (halaman 29-30).

7. The Meaning and Explanation of the Glorious Qur’an, (Volume 3) oleh Muhammad Saed Abdul-Rahman (halaman 290-294).

8. Al-Hijr Archaeological Site Madain Salih (Nomination Document For The Inscription on the Unesco World Heritage), Kingdom of Saudi Arabia, January 2007.

– TAMAT –


US: Monarki Perlembagaan Bertopengkan Republik?

Den dengar kat Twitterjaya sekarang orang hangat berdebat tentang status den semalam.

Ramai mengalami “intellectual shock” apabila den mendakwa US itu ialah sebuah monarki berperlembagaan bertopengkan republik, atau guna formula Montesquieu, “a monarchy disguised as a republic”.

Reaksi kejutan ini expected. Kat Malaysia ni yang tahu tentang wujudnya subjek Sains Politik mungkin tak lebih 1,000 orang. Yang pernah baca “The Federalist Papers” dan pernah membaca syarahan Thomas Pangle (anak murid Leo Strauss) tentang perlembagaan US mungkin tak capai 10 orang. Jadi, bagaimana nak expect pengguna Twitter (yang kebanyakan hanyalah tin kosong) untuk memahami mesej den?

Nak faham kenegaraan US ni, kena back to basics, kaji dokumen-dokumen asal yang menjadi asas (foundation) Perlembagaan US tahun 1789. Antaranya yang paling penting ialah “The Federalist Papers” karangan Alexander Hamilton, James Madison dan John Jay, dan juga “A Defense of the Constitution of the United States” oleh John Adams.

Kenapa kita kena kaji tulisan golongan “Federalist” ini? Kerana Federalist inilah yang menguasai kerajaan dan “set the tone” kerajaan US untuk 10 tahun yang pertama, sebelum kemenangan puak “Anti-Federalist” pimpinan Thomas Jefferson pada tahun 1801.

Kembali kepada The Federalist Papers. Apabila bapa-bapa kemerdekaan (Founding Fathers) US menggubal perlembagaan, mereka cari “best practices” di seluruh dunia untuk dijadikan sebagai model kerajaan baru. Waktu itu majoriti negara di dunia ini kebanyakan ialah “absolute monarchy” (raja berkuasa penuh), precedent kepada sistem republik hanyalah Belanda.

Tapi Republik Belanda punya jangka hayat agak singkat. Terbentuk pada tahun 1581, Belanda mengalami krisis politik dalaman dalam masa tak sampai 100 tahun, dan krisis itu menyebabkan negara hampir musnah dengan serangan Perancis pada tahun 1672. Jadi apabila Hamilton dan geng mengkaji sejarah ini, mereka menaakul bahawa kegagalan Belanda berpunca daripada ketiadaan seorang “strong executive” yang se-strong raja dalam negara monarki.

Maka dalam Bab 69 The Federalist Papers (“The Real Character of the Executive”), Hamilton meninggalkan komen ini: “the authority of the President would be nominally the same with that king of the Great Britain”. Bidang kuasa Presiden US, dari kuasa mengampun, menjadi “Commander-in-Chief” kepada tentera hingga ke menjadi “sole and absolute representative of the nation in all foreign transactions”, semua diambil daripada model monarki Britain. Jadi dari segi fungsi, Presiden ni macam Agong, cuma ia lebih powerful dan tidak boleh diwarisi.

Hamilton mahu kerajaan yang efektif, sementara Jefferson mahu kerajaan yang lebih decentralized. Hamilton pernah mencadangkan Washington untuk menjadi presiden seumur hidup tetapi cadangan itu ditolak oleh Washington. Washington memilih untuk memegang dua penggal sebagai presiden sahaja (8 tahun) dan tauladan itu diikuti oleh semua presiden selepasnya. Orang US bertuah kerana mereka dikurniakan seorang negarawan yang tidak tamakkan kuasa.

Mungkin masih ada yang tak puas hati dan menekankan aspek “checks and balances” dan “separation of powers” dalam Perlembagaan US. Tu sebab saya kata, kena baca betul-betul sejarah idea ini. “Checks and balances”, “separation of powers” dan “constitutional monarchy” semuanya datang daripada otak yang sama iaitu Montesquieu, idola bapa-bapa kemerdekaan US. Intipati pemikiran Montesquieu adalah sama dengan Polybius, iaitu mewujudkan sebuah sistem campuran yang tidak 100% monarki, tidak 100% republik, tidak 100% demokrasi demi kestabilan.

Cuma golongan acah liberal yang merajai Twitter tak faham, mereka ingat itu semua perkara yang berbeza, jadi menimbulkan polemik “hapus monarki” atau “republik lebih baik” yang unnecessary dan buang masa. Sedangkan dalam idea Montesquieu, monarki berperlembagaan itu ialah satu sistem “separation of powers” dan “checks and balances” yang terbaik. Tanpa model monarki berperlembagaan, tak mungkin wujud sistem presiden di US yang kemudian disebar kepada negara-negara lain.

Inilah sains politik yang fokus kepada mencari solusi kepada masalah politik yang nyata. Bukan perbincangan hipster tentang -ism ini -ism itu yang hanya terapung di awan utopia.


Barow: Pekan Dimana Matahari Tak Muncul Selama 65 Hari

Alaska mungkin bukan tempat yang disukai semua. Tetapi ketenangan di sebalik gunung-ganang dan bukit-bukau negeri ini katanya tidak boleh dilawan langsung. Alaska memang masyhur dengan pengalaman dan kebudayaan luar bandar, jauh berlainan dengan keindahan California, New York dan Washington.

Bagi jiwa mengembara alam semulajadi, inilah syurga (dan juga neraka). Laut terbentang luas sejauh lima kilometer sehingga menyentuh kaki langit ialah perkara biasa di seluruh dunia.

Tetapi di Alaska, tanah boleh saja terbentang seperti laut.

Situasi biasa di Alaska. Tidak sibuk dan tidak padat.

Nun jauh di bahagian utara pula, terletak sebuah kampung bernama Utqiagvik yang terpencil untuk manfaat 4,000 rakyat Eskimo.

Utqiagvik juga dikenali sebagai Barrow, yang kaya dengan haiwan liar dan ikan. Semua pengunjung menggunakan pesawat Alaskan Airliens atau Ravn Alaska untuk ke Barrow.

Tetapi semasa musim panas, mereka boleh menggunakan tongkang. Bermakna tiada jalan raya atau laluan kereta api ke kampung beriklim sukar ini.

Barrow mungkin terkenal kerana terletak di pucuk paling utara Alaska (dan Amerika Syarikat). Kampung ini terpisah di antara Laut Beaufort dan ratusan tasik.

Suhunya bukan main-main: sentiasa sejuk dan berangin. Tetapi banyak saja tempat di dunia ini sejuk dan berangin.

Cuma Barrow mempunyai fenomena agak aneh yang berlaku di hujung tahun. Bermula 18 November, rakyat Barrow akan mengucapkan salam perpisahan kepada Matahari.

Kerana mereka takkan dapat melihat Matahari di Barrow selama 65 hari. Antara 18 November hingga 23 Januari, Barrow tidak disinari Matahari kerana pengaruh menarik berkaitan kedudukan Bumi.

Tiada Matahari tidak bermakna Barrow dalam keadaan gelap gelita. Sebaliknya Barrow memasuki fasa dikenali sebagai “civil twilight” dimana Matahari sebenarnya ada tetapi enam darjah dibawah kaki langit.

Kiranya Matahari ada cuma tidak terbit daripada ufuk.

Jadi keadaannya sebegini:

Keadaan sebegini boleh menyumbang pada gangguan musim. Ramai dalam kalangan penduduk di tempat-tempat sebegini mendapatkan terapi kerana tidak mendapat cahaya Matahari.

Bermakna bukan Barrow sahaja mengalami keadaan sebegini. Antara tempat lain ialah Naryan-Mar, Rusia dan Longyearbyen, Norway.

Kebiasaan ini tidak menjadi penghalang untuk menikmati masa bernilai di Pantai Barrow (yang beku), Tasik Emaiksoun dan perayaan Nalukataq.

Bagi masyarakat setempat, Nalukataq ialah majlis penting di hujung musim pembvrvan paus.

Kiranya rakyat Barrow memang boleh hidup tanpa Matahari… yang sebenarnya tidak begitu panas pun ketika musim lain. 65 hari tanpa Matahari tidak memberi kesan, oleh kerana satu lagi fenomena yang sangat menarik.

Apabila terbit pada subuh 23 Januari, Matahari masih mengikuti jadual semulajadi selama beberapa jam (berbeza dengan 12+ jam di Khatulistiwa).

Bermula 1 Mac barulah Matahari naik selama sembilan jam dan sebulan kemudian 14 jam. Apa yang lebih menarik berlaku pada 12 Mei, kerana Matahari takkan tenggelam di Barrow.

Fenomena ini akan menyebabkan berlakunya “midnight sun”, apabila Matahari berada di langit pada waktu malam pun. Selama 80 hari ia menyinari barrow, akhirnya tenggelam pada 1 Ogos.

Sepanjang tempoh ini suhu Barrow akan meningkat sehingga mencapai tahap paling panas kawasan iaitu 4.9ºC, dengan angin bertiup 20 km/j daripada arah timur.


Lepak Mamak Sampai Tiga Pagi

Bangsa Melayu mempunyai suatu sifat yang boleh dipelajari sama ada daripada ibu bapa atau persekitaran. Jika dahulu datuk nenek pergi berborak di kedai kopi sambil minum teh tarik, sekarang ramai juga dalam kalangan mereka menghidapi diabetes. Namun itu bukan skop perbincangan. Sebaliknya aktiviti beriadah bersama kawan-kawan telah mencapai suatu tahap sampai boleh jadi luar batasan. Pada zaman sekarang, terdapat kes ibu bapa dan anak-anak tidak lagi berada di rumah walaupun jam menunjukkan waktu tiga pagi. Secara kebiasaan, bapa sedang melepak di kedai mamak sambil berborak kosong, meninggalkan isteri yang kepenatan untuk mengurus anak-anak.

Namun
naratif ini tidak hanya terikat di Malaysia sahaja. Ajakan “lepak mamak jom” sedang
digunakan secara meluas juga di negara-negara Barat dengan sebutan “grabbing a
beer” atau “fancy a pint?” di kedai-kedai minuman keras. Impak kegiatan di
Barat jelas sekali jauh lebih berbahaya kerana melibatkan mabuk dan juga
jenayah memandu dibawah pengaruh alkohol. Ada juga masa dimana mereka akan
bertumbukan kerana kalah judi (selalunya berkaitan permainan bola Amerika).

Berdasarkan
suatu penyelidikan di Scotland, aktiviti ini ialah langkah lelaki untuk
berkongsi masalah dengan kawan-kawan lain. Kajian tersebut menganalisiskan data
daripada 22 lelaki untuk mengenalpasti konteks sosial mengenainya. Walaupun
kegiatan ini terbukti menyumbang kepada kem4tian, lelaki-lelaki yang menyertai
berpendapat perkongsian masalah sangatlah baik untuk minda mereka.

Namun
begitu, terdapat juga kebarangkalian yang mereka tidak berbincang pasal bola
secara keseluruhan. Kadangkala perbualan mereka menyentuh topik-topik seperti
anak-anak dan hubungan rumahtanggah pun. Dalam sebuah rakaman 70 jam di sebuah
kedai arak London, pengkaji mendapati skop perbualan mereka. Ada yang berkongsi
masalah mengenai kelamin. Seorang lagi menceritakan ketakutannya tentang
pemindahan ginjal. Ada juga yang dari jauh berasa teruja untuk saat-saat
tersebut kerana tidak pernah mendapat kasih sayang secukupnya dari ibu bapa.

Walau
bagaimanapun, kajian ini ditempelak atas sifat palsu. Dalam sebuah bidasan,
perbualan para lelaki di kedai arak diceritakan secara rapi dalam bentuk
negatif. Maka dalam konteks “lepak mamak” yang bebas alkohol, definisi serta
impaknya sangatlah berbeza. Gaya hidup Melayu pula lebih menekankan tentang
tanggungjawab seorang suami kepada isteri untuk berfungsi sebagai ayah.

Ternyata
ramai dalam kalangan isteri tidak begitu gemar apabila suami mereka melepak
dengan kepekatan malam. Lebih-lebih lagi apabila rakan-rakan suami bertindak
kurang ajar dengan melabel “Pertabi” (Persatuan Takut Bini) ataupun “GTB” (Geng
Takut Bini) apabila suami mengambil keputusan untuk duduk rumah. Binaan sosial
pula memainkan faktor dimana suami cukup pantang digelar sedemikian.

Sebenarnya
bukan melepak yang menjadi masalah. Sebaliknya para isteri berasa penat apabila
kegiatan melepak berterusan saban hari, minggu, dan bulan Kadangkala kegiatan
melepak bertukar-tukar tempat pun sampai mungkin dalam masa setahun hampir
semua kedai telah dikunjungi. Apa yang menjadi masalah ialah aktiviti harian
sang isteri itu sendiri. Dalam sebuah statistik yang dikeluarkan pada tahun
2017, didapati seramai 54.3% wanita menyertai sektor pekerjaan.

Bermakna
ramai dalam kalangan isteri sebenarnya bekerja. Disinilah punca di sebalik
segala masalah. Ramai dalam kalangan suami pula pantang ditegur, terutamanya
apabila isteri mahukan perubahan. Jadi wanita perlu menjadi Wonder Woman dengan
cara menjaga kehormatannya di tempat kerja dan balik pula melaksanakan
tanggungjawabnya sebagai ibu dan isteri. Sudahlah seharian tidak melihat wajah
isteri, suami pula keluar menghilang. Komunikasi terhad dalam perhubungan pula
membuat suasana dingin, terutamanya apabila anak kian membesar tanpa perhatian
ayah secara sepenuhnya.

Masalah
juga boleh timbul apabila anak meningkat remaja. Mereka juga mungkin ingin
keluar sehingga lewat malam dengan alasan “ayah pun buat juga”. Sudahlah penat
dan sakit isteri tidak dilayan, perlu berdepan pula dengan mimpi ngeri
sebegini. Ada juga situasi dimana isteri-isteri perlu masak sambil menggunakan
telefon atas urusan kerja tanpa bantuan daripada suami. Dan perbualan di kedai
mamak pula boleh cenderung ke topik-topik sensitif. Antaranya ialah kahwin
lagi.

Disini
semua boleh fikirkan kesannya kepada isteri yang sedang bertarung kudrat untuk
melaksanakan tanggungjawab. Tidak cukup dengan perbualan depan mata, ramai juga
mengadakan kumpulan-kumpulan Whatsapp untuk bergurau senda gelak ketawa mengenai
topik ini. Ini belum lagi disentuh tentang nafkah zahir dimana yang batin tentu
ramai suami kononnya lengkap walaupun tempohnya seminit dua sahaja.

Kesimpulannya
mungkin berbunyi klise dan menurut segelintir sangatlah lapuk. Saranan ini
diriwayatkan oleh Abu Hurairah RA bahawa Rasulullah SAW bersabda: “seorang
mukmin yang paling sempurna imannya adalah orang yang paling baik budi
pekertinya. Sebaik-baik kalian pula adalah yang paling baik pada isterinya.”
(al-Tirmidzi 1162). Baginda pula pernah menghuraikan hak-hak isteri terhadap
para suami. Antaranya ialah “tidak pula meninggalkan isteri melainkan dia tetap
berada di rumahnya.”

RUJUKAN

Goldman,
A. (2014, January 21). You’ll never guess what men are actually talking at
bars. Retrieved from https://www.womenshealthmag.com/relationships/a19938493/male-bonding/.

Jaafar,
N. Sazili, S. (2017, September 5). Wanita dalam sektor pekerjaan 54.3%.
Retrieved from https://www.bharian.com.my/wanita/keluarga/2017/09/321572/wanita-dalam-sektor-pekerjaan-543-peratus

Holt, R.
(2015, April 13). What men really talk about in the pub. Retrieved from https://www.telegraph.co.uk/men/the-filter/11532781/What-men-really-talk-about-in-the-pub.html.

Macrae,
F. (2015, April 12). Revealed: What men really talk about down the pub (and
it’s not football!) Children and relationship issues top list for discussion
over a pint. Retrieved from https://www.dailymail.co.uk/news/article-3036167/What-men-really-talk-pub-s-NOT-football-Children-relationship-issues-list-discussion-pint.html

Women’s
Health Mag. (2013, September 5). 20 Bad Habits That Hurt Your Relationship.
Retrieved from https://www.womenshealthmag.com/relationships/a19910186/how-to-fix-a-relationship/


Roronoa Zoro: Misteri Yang Belum Terungkai

Disebabkan artikel pertama Monkey D. Luffy menerima sambutan hangat, saya nak sambung memperkenalkan watak One Piece kedua, Sang Pemedang yang sentiasa sesat jalan, Roronoa Zoro.

Dalam kesemua 12 kru Lanun Mugiwara (saya kira Jinbei, Going Merry dan Thousand Sunny sekali), Roronoa Zoro adalah watak terakhir yang sejarah silamnya masih belum terungkai sepenuhnya, WALAUPUN Zoro adalah naib kapten dan watak utama kedua yang diperkenalkan oleh Oda-sensei dalam dunia One Piece!

Ini yang apa buatkan Oda-sensei dan karya One Piece cukup istimewa. Rahsia-rahsia di sebalik sejarah, kejadian dan watak-watak di dalamnya.

Ok berbalik pada Zoro.

APA YANG KITA TAHU BUAT MASA INI PASAL ZORO?

Buat masa ini (semenjak 22 Julai 1997, tarikh One Piece keluar), apa yang kita tahu berkenaan Roronoa Zoro adalah:

Selain dari 3 perkara ini, tak banyak yang kita tahu berkenaan latar-belakang Roronoa Zoro. Peminat One Piece seluruh dunia berpendapat sejarah Zoro akan terungkai sedikit masa lagi di dalam Arc Wano (negara Samurai) dan ketika bermulanya saga menentang Kaidou (salah seorang Yonkou).

WATAK ZORO

1. Setiakawan dan sanggup berkorban demi nakama-nya

Nak sambung berkenaan karekter Roronoa Zoro rasanya ramai dah tau. Tiada apa yang boleh saya ceritakan yang peminat OP lain tak tahu pasal Zoro. Selain dari sifatnya yang suka tersalah atau tersesat jalan (WALAUPUN sedang berlari dengan Nami di Enies Lobby), Zoro juga sangat terkenal dengan sifatnya yang amat setia.

Siapa boleh lupa semangat satria dan setiakawan Zoro di Thriller Bark ketika berhadapan Bartholomew Kuma. Walaupun baru sahaja berdepan dengan baying-bayang Luffy dalam bentuk si gergasi Oars, Zoro tetap mepertaruhkan nyawanya untuk menyelamatkan Luffy.

Walaupun kalah, siapa yang tidak kagum dan jatuh cinta dengan semangat dan setiakawan Zoro..

Saya memilih scene ini untuk abadikan dalam penulisan ini adalah kerana segala apa pasal Roronoa Zoro boleh disimpulkan ketika dia berdepan Kuma.

2. Berpegang pada janji

Seperti yang kita tahu, impian Zoro untuk menjadi pendekar pedang nombor 1 dunia adalah kerana janjinya kepada Kuina. Zoro masih memegang janji itu walaupun dia terpaksa mempertaruhkan nyawa. Satu lagi bukti Zoro berpegang pada janji adalah ketika Si Kapak Morgan dalam buku pertama berjaya menawan Zoro.

Zoro, walaupun berupaya mengalahkan mereka, tetapi memegang janji Si Kapak Morgan yang penduduk kampung akan dibebaskan sekiranya Zoro berjaya menahan lapar selama sebulan. Ini kerana Zoro telah membunuh anjing milik Helmeppo (anak Si Kapak Morgan) yang telah menyerang penduduk kampung.

3. Mampu merancang apabila krisis menjadi terlalu buruk

Seperti Luffy, Zoro Nampak seperti kurang berminat apabila memasuki bab penerangan dan perancangan. Selalunya Nami dan Usopp yang akan beria-ia dalam merancang.

Namun begitu, ketika krisis Lanun Mugiwara menjadi terlalu teruk ketika di Enies Lobby (Going Merry rosak, Usopp meninggalkan kumpulan, Sanji bergerak sendiri dan Robin tertangkap dan tak ingin diselamatkan), Zoro berupaya menjadi serius dalam merancang dan menganalisa keadaan.

Jadi seperti Luffy, saya rasa ia agak selamat untuk mengagak bahawa Zoro juga bukanlah bodoh. Jika Luffy adalah manusia yang simplistik, Zoro pula lebih kepada membiarkan yang lain merancang. Dia hanya berminat untuk berlatih dan memotong semua musuh-musuhnya.

JENIS PEDANG DAN ALIRAN PEDANG ZORO

Memandangkan tiada apa yang boleh saya tulis lagi berkenaan karekter Zoro yang anda semua tak tahu, jom kita tengok tentang 3 pedang (atau meito) yang sedang dipakainya. Zoro memiliki 3 bilah pedang iaitu Wado Ichimonji, Sandai Kitetsu dan Shusui.

Ada 4 gred pedang dalam dunia One Piece:

Selesai nama-nama dang red pedang, kita lihat pula aliran berpedang atau nama-nama pencak Zoro:

Selepas perlawanan dengan anggota CP9, Kaku, di Enies Lobby, Zoro menunjukkan satu lagi pencak iaitu pencak KYUTORYU: ASURA yang menjadikan Zoro berubah seperti Dewa Asura dan memegang 9 bilah pedang,

“Kalau Zoro hilang semua pedang macam mana min?”

Jangan risau. Zoro pernah tunjukkan aliran tanpa pedang iaitu MUTORYU ketika berlawanan dengan kumpulan Lanun Foxy dalam pertandingan Davy Back Fight (yang sebenarnya hikmat yang digunakan sama saja ketika dia berpedang, cuma dia tak pegang pedang…).

Zoro juga menguasai ilmu pedang tertinggi iaitu Tobu Zangeki iaitu belahan yang “terbang”. Ia membuatkan Zoro seolah-olah “menembak” belahan pedangnya keluar.

Ok, itu saja buat masa ini yang dapat kita bedah pasal Zoro. Tak banyak sebenarnya. Saya menanti Arc di negara Wano dan saya berharap segala misteri yang menyelubungi sejarah Roronoa Zoro akan terungkai.

Pesanan terakhir saya, gunakan Waze. Jangan jadi Zoro.


Hamba Kulit Hitam Dilayan Seperti Binatang Oleh Penjajah

Aktiviti imperialisme dulu berlaku di antara dua zaman yang sangat bercanggahan dari segi identiti kenegaraan dan mentaliti pentadbiran. Pada zaman ini, kesejahteraan manusia menjadi tombak utama.

Sekarang tiada negara dibenarkan berper.ang sesuka hati. Kalau dulu, tem.bak babi saja (tiada kena mengena dengan ADUN Melaka) boleh dianggap satu justifikasi per.ang (rujuk Per.ang Babi).

Inilah pancaindera diplomasi ketika zaman imperialisme dulu. Kuasa-kuasa imperialis turut bersaing antara satu sama lain dari segi monopoli perdagangan. Untuk melicinkan proses monopoli ini, mereka kerap mengambil ham.ba abdi supaya kerja menjadi mudah.

Memang benar. Rata-ratanya ham.ba abdi ini berasal daripada bumi Afrika. Segala rintihan yang ditulis dalam ribuan buku adalah benar. Kuasa Eropah telah mengambil insan-insan tidak bersalah daripada tanah air mereka.

Hanya kerana warna kulit yang gelap, insan-insan ini dilayan begitu teruk. Walau bagaimanapun, ada sesuatu yang semua perlu tahu: insan-insan Afrika ini dijual bangsa mereka sendiri.

Kuasa Eropah hanya beroperasi di kawasan pesisiran pantai sahaja. Mereka tunggu orang tengah dan pedagang ham.ba yang terdiri daripada warga Afrika (Nwaubani, 2019).

Kelompok orang tengah dan pedagang ham.ba ini mengutamakan emas daripada moral kebangsaan. Begitu kasar mereka diker.ah dalam keadaan beran.tai. Kaki kanan akan diran.tai pada kaki kiri orang belakang (Tischauser, 2002).

Dalam keadaan begini, mereka dibawa ke kµbµ Eropah. Sampai saja di kawasan kµbµ, takkan mungkin bangsa Eropah akan membuat amal kebajikan.

Semua akan dibog.elkan untuk penelitian atas bawah (untuk kenal pasti jika ada yang tem.pang atau ced.era). Tidak kisah lelaki, perempuan atau budak (Halttunen, 1995), semua wajib bo.gel walaupun depan ibu bapa atau anak-anak.

Memang keadaan fizikal dan mental golongan ham.ba ini tidak dijaga langsung. Kemudian semua akan dibawa berlayar buat julung kalinya.

Cuba bayangkan: orang tidak pernah berlayar tiba-tiba menghidapi ma.buk laut tetapi tidak langsung diendahkan. Sudahlah tiada pengalaman, semua ham.ba hidup disumbatkan dalam ruangan sempit sampai terpaksa cangkung atau baring dalam jangka masa sangat lama.

Perempuan paling teruk: faham-faham sajalah apa yang berlaku. Hidup dalam keadaan sempit menjadi punca penularan penya.kit seperti cirit birit, demam campak dan demam panas. Sehingga 1750-an, seorang bagi setiap lima ham.ba Afrika akan ma.ti.

Penguasa-penguasa British dan Perancis sangat terkejut apabila disajikan statistik ini. Mereka garu kepala dan berasa sangat jijik atas apa yang berlaku. Namun perasaan mereka tiada langsung simpati pada golongan ham.ba.

Sebaliknya, mereka berasa rugi kerana kehilangan wang sangat banyak (untuk membeli ham.ba). Jadi mereka melaksanakan undang-undang supaya keadaan dalam kapal lebih terkawal atas nama “berperikemanusiaan”.

Undang-undang ini tiada beza langsung dengan sesetengah kerajaan Islam yang menggunakan agama sebagai halwa telinga dan manisan tekak rakyat hanya untuk tujuan mengekalkan kuasa.

Kerana undang-undang ini bermanfaat hanya untuk anak kapal, yang dikurniakan seorang doktor (itu pun masih dalam latihan).

Kebajikan anak kapal harus menjadi keutamaan… bukannya kebajikan golongan ham.ba. Namun adanya seorang doktor, kadar kemat.ian ham.ba pun turun mendadak.

Daripada seorang dalam lima ham.ba… turun kepada seorang dalam 18 ham.ba (masih tinggi sebenarnya). Sesiapa yang ma.ti akan dicampak dalam laut.

Perlu tahu yang ham.ba-ham.ba ini akan duduk dirantai. Jadi mereka perlu bertahan dengan bau busuk may.at yang semakin re.pµt.

Inilah nasib golongan ham.ba dalam tangan imperialis. Sudahlah dijual bangsa sendiri, dibeli pula bangsa asing. Lelaki dikerah macam binatang. Perempuan dianggap pemuas na.fs.u. Budak pula adalah jaminan masa depan (untuk dijual semula).

RUJUKAN:

Haltunnen, K. (1995). Humanitarianism and the (ditapiskan) of (ditapiskan) in Anglo-American Culture. The American Historical Review. 2: 303-334.

Nwaubani, A.T. (2019, September 20). When the (ditapiskan) trade were African. The Wall Street Journal.

Tischauser, L.V. (2002). The Changing Nature of Racial and Ethnic (ditapiskan) in the United States History. University Press of America. Halaman 39.


“Aku Tak Mintak Dah Nasik Kau…”

Beberapa hari lalu, saya ada menerima panggilan telefon daripada seseorang yg tak dikenali. Salam bersambut, beliau pun memperkenalkan diri. Senang cerita, beliau selesa dipanggil Pak Ya. Setelah bermukadimah, saya pun dengan sopan bertanya – adakah apa-apa yg boleh saya bantu? Tenang suara beliau menjawab – beliau berterima kasih di atas usaha saya mengisahkan cerita-cerita orang macam beliau – insan-insan yg satu ketika dulu memperjudikan nasib untuk negara dan kini hidup terasing tanpa dikenali sesiapa. Kata beliau, beliau tidak kisah berkeadaan begitu. Bagi beliau, dapat melihat anak cucu berlarian girang dan selamat membuatkan beliau sudah bersyukur negara ini aman. Cuma, kisah-kisah perjuangan itu jangan dilupakan, supaya generasi yg aman hari ini tidak lupa apa yg pernah dilalui datuk nenek mereka demi memperolehi apa yg ada pada hari ini. Memanglah kalau dilihatkan, ada keadaan di mana jenayah dan masalah berlaku. Tapi, di dunia ini, di tempat mana yg tak ada masalah? Memang ada negara aman, kadar jenayahnya rendah, tapi bagaimana pula keadaan individu masyarakat itu sendiri? Ada negaranya bebas dan aman, dan perilaku seks bebas misalnya bersepah-sepah juga. Saya sekadar mengiakan..dan kata Pak Ya, beliau ada cerita nak dikongsi. Lama beliau terdiam sebelum menyambung..begini kisahnya..

“Dulu saya ni anggota pasukan keselamatan juga. Pasukan mana..tak payahlah saya cerita. Cuma di zaman itu, saya sama saja sepertimana anak-anak muda lain – masuk pasukan keselamatan. Mulanya masuk kerana tak ada kerja. Lama-lama jadi cinta dan bersemangat apabila mendengar kisah yg diperturunkan oleh orang-orang lama tentang perjuangan. Saya ni nak kata baik sangat tu tidaklah..tapi, saya tak banyak kerenah – senang bawak diri. Maklumlah, kita hidup merantau. Jadi, saya tak ada banyak masalah..

Dalam unit saya tu, ada seorang anggota. Kami panggil dia Wak Dol. Wak Dol ni orang Johor – badannya besar. Sekali tengok, memang takut sikit sebab nampak macam kalau dia hempuk orang, dah sah-sah patah tulang orang tu. Tapi, Wak Dol ni lurus orgnya – betul bendul. Nampak je badan besar, tapi tak berapa cerdik. Apa orang suruh, dia akan buat. Jarang sangat dia melawan. Kadang-kadang, ada yg mengambik kesempatan kepada dia. Tapi, melihat kepada kelurusan dia tu, lama-lama pegawai jadi sayang. Suruhlah apapun – pukul 2-3 pagi pun dia sanggup buat. Bila masuk operasi, dialah punya kerja – bawak GPMG dengan peluru berselirat di badan.

Saya ni tidur di sebelah katil Wak Dol. Kesian saya tengok kadang-kadang dia dipermainkan orang, dan saya tak sampai hati. Maka sayalah jadi buddynya. Ada saja orang nak kenakan dia, menghadaplah saya dulu. Bukanlah saya marah, tapi saya akan tegur. Wak Dol jadi sayang pada saya. Ke mana saya pergi dia akan ikut. Adakalanya merimaskan jugak. Tapi bila tengok muka dia tu, saya jadi kesian. Tak jadi saya marah dia.

Dan satu benda pasal Wak Dol ni, dia kuat makan. Nasik kosong dengan minyak bekas goreng ikan pun jadilah – dia tak memilih. Bagilah apa saja, dia telan. Disebabkan gamaknya dia rasa saya ambik berat pasal dia, duit gajinya pun nak dibagi kepada saya. Saya tak sampai hati dan melarang. Jadi, bagi menggantikan itu, bila gaji, saya ajak dia keluar makan di bandar. Sukanya dia dapat makan macam-macam. Memanjang saya dibelanjanya, sampai saya naik segan. Nasib baiklah saya ni bukan jenis mengambik kesempatan. Kadang-kadang terhibur tengok gelagatnya – makan nasik ayam sekali hadap sampai 3 pinggan. Terkebil-kebil orang kedai tu tengok. Paling saya tak boleh lupa, dia selalu minta saya bantu dia hantar duit kepada orang tuanya di kampung, sebab dia tak pandai menulis. Asal dapat gaji saja, kami akan keluar. Pertama sekali dia akan hantar duit ke kampung. Lepas tu..makan..

Sekali tu kami operasi di Gubir. Gubir memang semua orang tau – kawasan panas. Kawasan kami beroperasi tu memang berbukit-bukit. Penat jangan ceritalah – naik turun bukit, redah hutan. Si Wak Dol ni, tak cukup dengan beban dia sendiri, sanggup menawarkan diri nak bawak pek saya. Saya tak sampai hati. Dia merajuk..katanya saya dah tak mau kawan dengan dia. Bila kami berhenti rehat, kami pun masak nasik. Muram je muka Wak Dol saya tengok. Saya tengok pelan je dia suap nasik. Sayapun tak berselera dibuatnya – yelah, rasa bersalah jugak. Nasik berlauk sambal ikan bilis yg saya bawak tu akhirnya saya tawarkan kepada dia. Yelah..kesian jugak tengok dia. Bukan main seronok dia – habis licin mess tin tu disapunya. “Sedapnya sambal ni”, katanya. Barulah dia senyum semula. Sejak daripada tu, bila kami berenti masak nasik, dia akan mengintai – ada lagi tak bekalan sambal saya. Walaupun terasa agak geram sebab bekalan tu terpaksa saya kongsi dengan dia..saya bagi jugak.

Di hari ketiga, nak jadi cerita, sedang kami memanjat satu bukit, tiba-tiba terdengar tembakan. Kami semua meniarap ke tanah. Kelam-kabut jadinya. Pegawai suruh tembak balas. Bersimpang-siur peluru masa tu, dan nak jadi cerita, kaki saya terkena peluru. Pedihnya bukan kepalang. Disebabkan serangan yg bertali arus, kami terpaksa berundur cari perlindungan. Kawan-kawan dah susup-sasap melarikan diri. Saya pulak tersekat di sebalik batang balak. Ingatkan dah sampai ajal saya, sebab dalam keadaan kelam-kabut tu, siapa sajalah terperasankan saya yg tak ada dalam kumpulan.

Tapi, ternyata ianya belum ajal saya. Tetau saja muka Wak Dol terjengul. Diheretnya saya daripada belakang kayu balak tu dan dihenyak atas bahunya. Macam dalam cerita Rambo, sambil dia berlari tercungap-cungap, dia melepaskan tembakan. Saya pada masa tu dah jadi macam anak patung – terpaksa biarkan dia buat saja apapun. Teroleng-oleng saya di atas belakangnya, terutama bila dia melompat. Tak sangka saya..Wak Dol bukan main kuat.

Tau-tau, kami dah sampai ke lokasi pengunduran pasukan. Saya dengar pegawai sibuk buat panggilan mintak bantuan sambil beberapa orang kawan melepaskan tembakan rambang. Tapi, rasanya musuh dah kehilangan jejak kami, sebab tak ada tembakan balas. Wak Dol letak saya ke tanah sebelum dia terjelepok terbaring di sebelah saya. Nafasnya tercungap-cungap.

” Kau ok ke Pak Ya?” tanyanya. Saya hanya mengangguk. Dia senyum. Pandangannya diubah ke langit. ” Terima kasih pak Ya..sebab selalu tolong aku. Aku mintak maaf kalau aku ada buat salah kat kau..dan aku mintak halal apa yg aku makan. Lepas ni aku tak mintak dah nasik kau..” katanya perlahan.

Saya terkejut dengan apa yg dikata Wak Dol. Apa yg dia merepek ni? Saya usahakan bangun, dan barulah saya nampak darah membuak-buak keluar daripada perut Wak Dol. “Tuan..Wak Dol kena..Wak Dol kena..” jerit saya..dah tak fikir apa dah masa tu. Kelam-kabut pegawai saya datang. Kawan-kawan yg lainpun pakat melompat dekat. Saya hanya mampu meriba kepala Wak Dol. Medik cuba merawat luka Wak Dol, tapi susah. Nampaknya, perutnya ditembusi 3 butir peluru. Wak Dol cuma senyum. Dia tolak tangan medik. Tergagau-gagau dia cari tangan saya sebelum dia pandang pegawai saya dan suruh pegawai saya sampaikan salam kepada mak dan ayahnya. Dia jugak mintak maaf kepada pegawai saya kalau dia ada buat salah. Begitu jugak kepada kawan-kawan yg lain. Saya dah tak dapat tahan airmata masa tu. Pelan-pelan saya ajar dia mengucap. Dalam senyum, Wak Dol menghembuskan nafas terakhirnya di riba saya.”

Suasana di telefon diam sekejap. Saya cuma mampu telan air liur. Terasa ada ketul besar pulak. Pak Ya menyambung..dengan suara sebak.

“Terima kasih nak. Janganlah berhenti kisahkan cerita-cerita orang macam kami ni, yg selalu orang lupakan. Kami tak mintak duit, kami tak mintak apa-apa, cuma kami mintak supaya anak cucu ingat – betapa kami telah hilang banyak benda dalam hidup kami kerana kami mahu anak cucu hari ni dan masa depan tak perlu melalui apa yg kami lalui..”.

Selepas meletak telefon, saya termenung panjang. Betul, ada masanya saya rasa macam nak berhenti menulis. Orang sekarang bukan kisah cerita-cerita perjuangan sebegini. Ramai yg lebih suka cerita cintan-cintun fantasia bulan madu. Tu belum kira yg memandang rendah jasa anggota pasukan keselamatan kita – tak kira yg lama atau baru. Bukan sikit juga pada hari ni yg lebih simpati dengan bekas-bekas komunis berbanding pejuang-pejuang kita.

Tapi, mendengar kisah-kisah seperti Wak Dol dan Pak Ya mengingatkan saya kembali akan amanah sebegini yg mereka harapkan utk seseorang lakukan, dan saya bertekad – insyaallah saya akan terus laksanakan…=WRA=


Moral Disebalik Frankstein

Bila kita membaca novel Mary Shelley, Frankenstein dan menonton adaptasi kisah tersebut di layar perak atau kaca televisyen, kita cuma melihat elemen seram yang membuatkan penonton atau pendengar tidak senang duduk. Antara pelakon yang mendapat penghormatan melakonkan watak raksasa Frankenstein ialah Robert De Niro (Raging Bull, Ronin) dalam Mary Shelley’s Frankenstein (1994) dan Rory Kinnear (Skyfall, Spectre) dalam siri televisyen Penny Dreadful (2014). Di sebalik kisah ini yang mengandungi elemen drama dan tragis, terdapat beberapa tema yang kita perlu ambil sebagai pelajaran.

1. JANGAN BERLAGAK JADI TUHAN

Satu perkara menarik yang dipetik Shelley dalam novel ini ialah tindakan protagonisnya, Victor Frankenstein yang mengkaji dan membuat eksperimen menghidupkan semula orang yang telah tiada. Punca beliau melakukannya kerana beberapa minggu sebelum melanjutkan pelajaran ke Universiti Ingolstadt, ibunya mati selepas menghidap demam skarlet. Bagi Victor, kematian ibunya memberi motivasi untuknya mengatasi kematian dengan mencipta semula kehidupan. Dengan bakat yang dimiliki dalam bidang sains, Victor berjaya menguasai teknik memberi kehidupan kepada benda bukan hidup termasuk memberi nyawa kepada makhluk di mana anggota badannya digabungkan daripada komponen mayat-mayat lain. Victor menyangka makhluk ciptaannya itu cantik seperti yang dibayangkan tetapi sebaliknya, makhluk tersebut amat hodoh dari segi penampilannya. Ini menyebabkan beliau menolak makhluk tersebut sebagai raksasa dan tidak selayaknya dianggap ciptaannya yang terhebat.

Sebagai manusia, kita tidak seharusnya melakukan perkara-perkara yang bertentangan dengan sunatullah. Ini kerana semua yang berlaku telah diatur dengan sempurna oleh Allah s.w.t termasuklah dalam soal kematian. Sesungguhnya ada hikmah tersembunyi di sebalik apa yang berlaku. Manusia yang berusaha mencabar sunatullah sebenarnya tidak sedar, jika dibandingkan dengan kekuasaan Ya Malik, dia sebenarnya terlalu kerdil dan apa sahaja yang dikerjakannya tidak akan berlaku melainkan dengan izin-Nya.

Benar, kita boleh melakukan pelbagai perkara dalam soal kemajuan dan perkembangan tamadun manusia tetapi kita juga perlu tahu tentang bahaya andainya kita mahu melakukan perkara-perkara yang melawan sunatullah. Contohnya soal pengklonan manusia. Saintis menyifatkan usaha tersebut salah bukan saja dari segi etika tetapi juga berhadapan kesukaran dari aspek genetik selain isu pengkomersialan. Hank Greely, seorang saintis dari Universiti Stanford menyifatkan pengklonan membabitkan spesies haiwan seperti kucing dan tikus boleh dilakukan tetapi ianya sukar dilakukan bagi manusia, spesies primat dan sesetengah spesies haiwan lain. Bagi George Annas pula, seorang ahli bioetika dari Universiti Boston menyifatkan sebarang teknologi baru yang diperkenalkan firma-firma kesihatan termasuk pengklonan terdedah kepada penyalahgunaan teknologi dan selalunya didorong motif mengejar keuntungan.

2. KEBERTANGGUNGJAWABAN

Selepas makhluk tersebut bernyawa, ini bukanlah ciptaan terhebat yang diidamkan oleh Victor tetapi satu raksasa. Bila makhluk ciptaannya cuba menghampiri beliau seperti mana seorang anak cuba menghampiri ibunya, Victor menolak tindakan makhluk tersebut dan segera melarikan diri. Tindakan beliau seolah-olah tidak mahu bertanggungjawab atas apa yang dilakukan dan malu sekiranya kewujudan makhluk tersebut diketahui orang lain. Akibatnya, ramai orang mati di tangan makhluk tersebut sama ada secara langsung atau tidak langsung. Mangsa makhluk tersebut ialah:

a) William Frankenstein (adik Victor)
b) Justine Moritz (pengasuh William yang diperangkap makhluk tersebut sebagai pembunuh William)
c) Henry Clerval (sahabat karib Victor)
d) Elizabeth Lavenza (isteri Victor)
e) Alphonse Frankenstein (ayah Victor yang mati akibat sakit tua dan terkesan dengan kematian anak angkatnya, Elizabeth)
f) Victor Frankenstein (pencipta makhluk tersebut yang mati akibat keletihan dan hipotermia kerana obses dengan dendam terhadap makhluk ciptaannya)

Bagi makhluk ciptaan Frankenstein, padanya, apa yang dilakukan terhadap ahli keluarga dan sahabat Victor bersesuaian dengan balasan yang patut diterima pada penciptanya. Dia menyifatkan darah yang ditumpahkan itu berpunca daripada tindakan Victor yang membawanya ke dunia sebagai makhluk yang dibenci semua orang. Namun pada akhirnya, bila menyedari semua pembunuhan atau tindakan yang dilakukan tidak membawa sebarang ketenangan yang dimahukannya, makhluk tersebut bersumpah akan membunuh dirinya sendiri agar kewujudannya tidak diketahui dunia. Ini menunjukkan bahawa dia mahu bertanggungjawab akan kesalahan yang dilakukannya dan cuba menebus dirinya.

Sebarang tindakan yang dilakukan kita ada sebab dan akibat lebih-lebih lagi membabitkan soal etika dan moral. Dan bagi setiap tindakan, kita perlu bersedia menerima akibatnya sama ada baik atau buruk. Ini dinyatakan dalam firman Allah s.w.t menerusi ayat 38, Surah Al-Mudatthir, “Setiap diri terikat, tidak terlepas daripada (balasan buruk bagi amal jahat) yang dikerjakannya.” Orang yang bijak tidak akan meremehkan soal tanggungjawab, lebih-lebih lagi kiranya individu tersebut memegang jawatan atau amanah manusia. Ini kerana bagi setiap tindakan kita, baik atau buruk, semua dicatat oleh malaikat pencatat amal iaitu Raqib dan Atid. Firman Allah s.w.t dalam ayat 12, Surah Yaasiin, “Sesungguhnya Kami menghidupkan orang-orang yang mati, dan Kami tuliskan segala yang mereka telah kerjakan serta segala kesan perkataan dan perbuatan yang mereka tinggalkan. Dan (ingatlah) setiap sesuatu kami catatkan satu persatu dalam Kitab (ibu Suratan) yang jelas nyata.” Justeru, usah pandang enteng erti tanggungjawab kerana ia sebenarnya memberi kesan penting dalam setiap aspek kehidupan kita.

3. OBSES

Novel Shelley menceritakan obsesi tiga individu. Pertama, Kapten Robert Walton, seorang penulis dan kapten yang mahu menjelajah Kutub Utara yang obses mencipta nama untuk dirinya sendiri. Kedua, makhluk ciptaan Frankenstein yang obses dengan dendam terhadap penciptanya yang membawanya lahir ke dunia tetapi menjadi sasaran kebencian semua orang. Ini ditambah dengan tindakan Victor menjahanamkan ciptaannya iaitu pengantin perempuan untuk makhluk tersebut sehingga menambah obsesi ke tahap melampau. Ketiga, Victor sendiri yang obses mahu mengatasi kematian dengan mencipta kehidupan. Selepas hidupnya huru-hara gara-gara jenayah kejam yang dilakukan makhluk tersebut, beliau obses dengan dendam dan mengejar makhluk tersebut sehingga ke Kutub Utara semata-mata untuk membalas dendam kematian orang-orang yang dikenali dan dikasihinya termasuk isteri tercinta, Elizabeth.

Obses ini baik kerana di situlah, kita boleh memfokuskan tenaga dan semangat kita pada perkara yang kita suka. Namun ia boleh saja bertukar menjadi buruk bila kita bersikap melampaui batas. Ini kerana sikap sebegini bukan saja akan menyusahkan diri sendiri tetapi juga memberi mudarat kepada orang lain. Dan obsesi sebegini turut membawa kepada kewujudan sikap-sikap lain seperti dengki dan khianat. Jika dibiarkan, kedua-duanya berupaya menjahanamkan manusia dan apa saja perkara yang cuba dibinanya.

Terlalu banyak firman Allah s.w.t yang mengingatkan manusia agar tidak melampaui batas. Contohnya, firman-Nya dalam ayat 151-152, Surah As-Syuara, “Dan janganlah kamu taati perintah orang-orang yang melampaui batas iaitu orang-orang yang melakukan kerosakan di bumi dan tidak membuat kebaikan.” Begitu juga dengan firman-Nya dalam ayat 27, Surah As-Syura, “Dan kalaulah Allah memewahkan rezeki bagi setiap hamba-Nya, nescaya mereka akan melampaui batas di bumi (dengan perbuatan-perbuatan liar durjana); akan tetapi Allah menurunkan (rezeki-Nya itu) menurut kadar yang tertentu sebagaimana yang dikehendaki-Nya. Sesungguhnya Ia Mengetahui dengan mendalam akan segala keadaan hamba-Nya, lagi Melihat dengan nyata.”

Dan akibat daripada obsesi ini berdasarkan novel Shelley:

a) bagi Victor, obsesinya untuk mengatasi kematian dengan mencipta kehidupan secara tidak langsung membawa kepada kematian orang tersayang terutama isterinya, Elizabeth. Dan kerana obsesi yang sama ini juga mewujudkan dendam kesumat yang membawa kepada kematiannya di Kutub Utara.

b) bagi makhluk ciptaan Victor, obsesinya dalam membalas dendam terhadap penciptanya tidak memberi sebarang ketenangan yang dicarinya. Tetapi sebaliknya, obsesinya itu menyebabkan dia merasa kesunyian dan diselubungi rasa bersalah yang teramat pada penciptanya. Dan kerana itu, raksasa ini mengambil keputusan mati bersama Victor.

c) bagi Kapten Walton sendiri, ekspedisi ke Kutub Utara pada hujung abad ke-18 bertujuan untuk mencipta nama untuk dirinya sendiri tanpa mempedulikan keselamatan diri dan krewnya. Walau bagaimanapun, selepas mendengar kisah Victor akan bahaya obsesi melalui kisahnya itu ditambah dengan kehilangan beberapa krewnya, Walton membatalkan ekspedisi dan berpatah balik ke England.

4. DENDAM

Tema yang sentiasa muncul dalam novel Frankenstein ialah dendam sama ada milik Victor atau makhluk ciptaannya. Bagi makhluk tersebut, dendam tersebut muncul apabila masyarakat menolaknya dan melayannya seperti pariah. Baginya, Victor bersalah kerana membawanya lahir dalam dunia yang kejam pada makhluk sepertinya. Ini ditambah keinginannya mempunyai teman hidup dinafikan Victor atas alasan sekiranya diteruskan, ia boleh merosakkan kemanusiaan itu sendiri. Ini mendorong Victor memusnahkan terus teman hidup makhluknya, menyebabkan makhluk tersebut marah dan menyimpan dendam kesumat terhadap penciptanya. Atas sebab itu, makhluk tersebut menjustifikasikan semua jenayah pembunuhannya dengan alasan penciptanya patut merasa kesakitan sama yang dialaminya semasa di luar. Namun, dendamnya itu tidak membawa apa-apa ketenangan sebaliknya hanya kesunyian. Dan ia juga mewujudkan rasa bersalah yang teramat pada penciptanya sehingga mendorong makhluk tersebut membunuh diri dan mati bersama Victor.

Bagi Victor sendiri, dendamnya terbit gara-gara tindakan ciptaannya itu membunuh semua orang yang dikenalinya. Namun, satu perkara yang mendorongnya untuk bertindak ialah apabila makhluk tersebut membunuh isterinya, Elizabeth dalam keadaan menyayat hati. Sudahlah Elizabeth dicekik sehingga mati dan apabila Victor melihat kelibat makhluk tersebut, dia mengejek Victor dengan menunjukkan keadaan mayat isterinya sebelum melarikan diri. Dan tambah menyedihkan, Alphonse, ayah beliau mati akibat sakit tua dan patah hati akibat kehilangan Elizabeth. Ini mendorong Victor memburu makhluk tersebut sehingga ke Kutub Utara tanpa mempedulikan keadaan dirinya. Akibatnya, dendam beliau sebenarnya membawa kepada kematiannya sendiri kerana semasa kumpulan Kapten Walton menemui Victor, beliau mengalami keletihan dan hipotermia.

Usahlah kita mencontohi sikap dua protagonis kisah ini. Lihatlah akan pengakhiran mereka. Mahukah kita mendapat pengakhiran buruk angkara dendam kesumat tak berkesudahan? Ketahuilah perbuatan sebegini dibenci Allah dan Rasul-Nya. Dalilnya, sabda Rasulullah s.a.w, “Orang yang paling dibenci Allah s.w.t ialah orang yang menyimpan dendam kesumat.” (Riwayat Muslim) Dalam satu hadis lain, baginda mengingatkan manusia untuk tidak saling bermusuhan sehingga ke tahap tidak mahu bertegur sapa dan terputusnya hubungan silaturahim, “Tidaklah halal bagi seorang Muslim untuk meninggalkan saudaranya lebih dari tiga malam. Kedua-duanya juga saling bertemu, tetapi mereka tidak saling mengacuhkan satu sama lain. Yang paling baik diantara kedua-duanya yang terlebih dahulu memberi salam.” (Riwayat Muslim) Justeru, berusahalah untuk berlapang dada dan saling bermaafan antara satu sama lain seperti yang dianjurkan Nabi s.a.w. Ketahuilah dendam tidak membawa sebarang manfaat melainkan mudarat dan duka berpanjangan.

SUMBER

1. Muchlis Al-Habibi. (2013). Menghilangkan Benci dan Dendam Dengan Al-Quran dan Hadis. http://alhabibi89.blogspot.com/2013/06/menghilangkan-benci-dan-dendam-dengan.html

2. Al-Manhaj. (2013). Rasulullah s.a.w Seorang Yang Berlapang Dada, Tidak Suka Membalas Dendam. https://almanhaj.or.id/3784-rasulullah-shallallahu-alaihi-wa-sallam-seorang-yang-lapang-dada-tidak-suka-membalas-dendam.html

3. Begley, Sharon. (2016). Business Insider. Here’s why we’re still not cloning humans, 20 years after Dolly the sheep. http://www.businessinsider.com/can-you-clone-a-human-2016-7/?IR=T

4. Terjemahan Al-Quran Bahasa Melayu. Surah.my


80 Askar Dikerah Tapi Jadi 81 Orang Setelah Pulang

Semasa Per*ng Austro-Prusia pada tahun 1866, Liechtenstein menghantar sejumlah pasukan tentera seramai 80 orang anggota untuk mempertahankan Brenner Pass, sebuah kawasan gunung yang berada di sempadan antara Austria dan Itali sementara 20 orang askar ditinggalkan sebagai unit simpanan.

Sementara itu unit pasukan yang dikerahkan berada di pergunungan itu untuk mempertahankan wilayah tersebut daripada ser*ngan orang Itali yang bersekutu dengan Prussia.

Namun sebenarnya mereka tak buat apa-apa pun di sana, seolah-olah mereka dihantar untuk berehat di sebuah pergunungan yang indah, minum wain dan bir, merokok, berpesta dan bersantai sahaja.

Manakala di teater per*ng yang utama pula, Pertemp*ran Königgrätz telah memberikan Prussia kemenangan yang besar, sekaligus menamatkan pertemp*ran itu tetapi tidak menghentikan sepenuhnya Per*ng Austro-Prussia.

Oleh itu, askar-askar Liechtenstein boleh pulang ke kampung halaman tanpa sebarang masalah, seolah-olah baru balik dari bercuti.

Jika sebelum ini kita biasa membaca berapa kiraan kekuatan tentera masing-masing sebelum dan selepas per*ng, dah tentu lah jumlah askar selepas tamat per*ng akan berkurangan kerana terkorb*n atau hilang, tetapi yang ini lain macam sikit.

Sekembalinya askar-askar Liechtenstein yang yang ditugaskan untuk ‘mempertahankan’ Brenner Pass, jumlah anggota mereka yang asalnya hanya 80 orang telah bertambah menjadi 81 orang.

Menurut The World at W*r, seorang pegawai perhubungan pihak Austria menyertai pasukan mereka. Namun ada beberapa pihak mendakwa pegawai itu adalah orang Itali.

Fakta Tambahan :

• Liechtenstein adalah satu-satunya negara di dunia yang dinamakan sempena nama orang yang ‘membelinya.’

• Liechtenstein adalah negara keempat yang terkecil di Eropah selepas Vatican, Monaco dan San Marino.

• Liechtenstein pada dasarnya merupakan sebuah negara yang sangat neutral, mereka bahkan berjaya menghindari dari terlibat dalam Per*ng Dunia Pertama dan Per*ng Dunia Kedua.

• Liechtenstein merupakan negara dengan penduduknya berbahasa Jerman dan telah merdeka dari Jerman.


Kenapa Kαηser Tiada Ubat?

Diagnosis kαηser boleh menggelapkan dunia sesiapa saja. Jangankan pesakit – keluarga paling dekat semestinya terkesan sekali, membayangkan kehilangan seseorang yang disayangi saban hari. Itulah realiti bagi 18 juta orang setiap tahun.

Dan paling membimbangkan, sekitar 400,000 kanak-kanak dijangka meηghiδαp kαηser kalau tengok di Amerika Syarikat sahaja. Persoalannya kenapa kαηser tiada ubat penawar seperti penyakit lain?

Pertama sekali, kena faham dulu pasal kαηser yang berbentuk-bentuk. Kαηser adalah penyakit apabila sel badan bertumbuh tanpa kawalan sampai merebak ke bahagian anggota atau organ lain.

Seorang manusia mempunyai lebih daripada 30 trilion sel yang sentiasa diperbaharui melalui proses pembahagian (division). Dalam situasi kαηser, proses ini terganggu – dan sel baru didapati tidak normal atau rοsαk.

Inilah dikatakan bαrαh. Sel bαrαh tidak merebak adalah bαrαh jinak (benign tυmοr). Tetapi sel merebak adalah bαrαh berkαηser (cαηcerουs tυmοr).

Bαrαh berkαηser yang merebak seantero bahagian atau organ digelar malignant cαηcer. Manakala bαrαh yang merebak ke organ lain pula adalah metastasis cαηcer. Bαrαh pada dαrαh pula adalah leukemiα.

Walaupun ada empat bentuk, kαηser sebenarnya mempunyai lebih daripada 100 jenis seperti carcinoma, sarcoma, lymphoma dan sebagainya (Cαηcer.gov, n.d.).

Jenis-jenis ini pun ada pecahan jenis tersendiri, seperti Hodgkin dan Non-Hodgkin. Atau leiomyosarcoma, fibrous histiocytoma, liposarcoma dan koma-koma lain.

Semua diagnosis wajib melalui doktor pakar. Kalau harap WebMD, sakit kepala sikit pun boleh jadi bαrαh otak tahap enam.

Itu yang pasal kαηser jangan ambil mudah; dan jangan bersikap taasub sampai melangkaui batasan. Doktor tidak perlu orang yang suka berlebih-lebihan kononnya sangka semua sakit itu adalah kαηser.

Halangan Terbesar Sekarang

Pesakit kαηser wajib menjalani rawatan kemoterapi secara berjadual. Dalam sesi kemoterapi, pengamal perubatan akan memberi rawatan dengan menggunakan kombinasi ubat sedia ada.

Tujuan rawatan ini adalah untuk mengurangkan risiκο kemαtiαη atau mengurangkan simtom sakit.

Walau bagaimanapun, kemoterapi mempunyai kesan sampingan yang banyak. Chadwick Boseman dulu kena troll teruk apabila tersebar gambar beliau kelihatan kurus kering. Ketika itu hanya segelintir sahaja tahu yang beliau sedang berperαηg dengan bαrαh usus.

Badan menjadi kurus kerana hormon cytokine terhasil untuk melαwαη bαrαh, dikeruhkan pula dengan kemoterapi yang mengurangkan selera makan (Perboni & Inui, 2006).

Selain daripada kurus kering, kemoterapi juga boleh menyebabkan masalah kesuburan kerana ubat-ubatan seperti busulfan, melphalan dan chlormethine (Brydøy, et al., 2007). Jadi jujurnya kemoterapi ini bukanlah suatu rawatan yang mudah. Tetapi itu saja rawatan yang ada.

Tiada Alternatif Lebih Baik

Ada pihak menuduh bahawa pengamal perubatan sengaja tidak mahu buat ubat untuk menjana keuntungan daripada kemoterapi. Andaian ini dangkal sebenarnya, kerana kemoterapi sebenarnya sangat mahal yang perlu ditanggung kerajaan atau pihak insurans. Dua pihak ini boleh saja mengeluarkan dana untuk buat ubat (kalau boleh).

Dan memang sedang berlaku pun. Tahun lalu, seluruh dunia mengeluarkan pelaburan sebanyak AS$167 bilion untuk penyelidikan onkologi (kajian kαηser). Jadi konspirasi bukanlah satu jawapan yang baik; ia hanya untuk mencipta alasan kosong sahaja.

Hakikatnya, fitrah kαηser itu sendiri belum difahami pengamal sains. Ambil contoh jangkitan appendiks (appendicitis). Doktor buang appendiks – jadi masalah selesai, dan pesakit pun diisytihar sembuh (cured).

Dalam situasi ini, appendicitis takkan kembali. Kαηser pula lain. Walaupun sudah hilang, ia boleh kembali. Situasi ini adalah “relapse” (berlaku semula) selepas satu tempoh berehat (remission). Ada definisi-definisi rumit dalam bahasa kαηser.

Dan tiada ubat buat masa sekarang boleh mengenal pasti kewujudan kαηser seperti Paxlovid melαwαη SARS-CoV-2. Sesuatu kαηser boleh “berundur” sampai tidak kelihatan. Tiba-tiba saja, kαηser kembali.

Memandangkan kαηser ada beratus jenis, tiada ubat tunggal boleh digunakan untuk membeηαmkαη setiap satu. Inilah cabaran yang sains sedang tempuhi dengan gigih.

RUJUKAN:

Brydøy, M., et al. (2007). Gonadal dysfunction and fertility problems in (ditapiskan) survivors. Acta Oncologica. 46 (4): 480-489.

Cαηcer.gov. (n.d.). What Is Cαηcer?

Perboni, S., & Inui, A. (2006). Anorexia in cαηcer: role of feeding-regulatory peptides. Philosophical Transanctions of the Royal Society of Biological Science. 361 (1471): 1281-1289.


Konflik Papua – Dari Papua Ke New Guinea

Pada Disember 1949, di akhir Revolusi Kebangsaan Indonesia, Belanda telah bersetuju untuk mengiktiraf kedaulatan Indonesia ke atas bekas kawasan Hindia Timur Belanda, namun tidak termasuk New Guinea Barat, yang masih dipegang oleh Belanda dan dikenali sebagai New Guinea Belanda. Kerajaaan nasionalis Indonesia menyatakan bahawa mereka ingin menamatkan pemerintahan koloni Belanda ke atas kepulauan tersebut dan penguasaan Belanda di New Guinea Barat menyaksikan ia menjadi wilayah pengganti  kepada seluruh Hindia Timur Belanda.

Belanda pula menyatakan bahawa penduduk Papua secara etniknya adalah berbeza dan Belanda akan terus  mentadbir wilayah tersebut sehingga orang Papua berkebolehan untuk mentadbir kawasan mereka sendiri. Pada tahun 1950, Belanda dan kuasa-kuasa Barat yang lain bersetuju bahawa penduduk Papua perlu diberi kemerdekaan, tetapi hasrat tersebut dihalang disebabkan pertimbangan antarabangsa, khususnya oleh Pentadbiran Kennedy yang ingin mengekalkan sokongan Indonesia kepada pihak Amerika Syarikat ketika Perang Dingin, lalu Amerika Syarikat meminta agar Belanda mengorbankan kemerdekaan Papua dan menjadikan Papua sebagai salah satu wilayah di dalam Indonesia.

Pada tahun 1962, Belanda bersetuju menyerahkan wilayahnya kepada pentadbiran sementara PBB dan menandatangani Perjanjian New York, di mana perjanjian tersebut memperuntukkan pungutan suara yang akan dilangsungkan sebelum tahun 1969. Pasukan ketenteraan Indonesia bertanggungjawab dalam mengaturkan pungutan suara tersebut yang dikenali sebagai “Act of Free Choic.” Pungutan suara ini bertujuan untuk menentukan pandangan masyarakat terhadap masa depan wilayah Papua dan Papua Barat. Keputusannya majoriti memilih ingin wilayah Papua dan Papua Barat bersatu dengan Indonesia.

Namun terdapat pelanggaran syarat  oleh Indonesia dalam Perjanjian bersama Belanda, di mana pungutan suara tersebut melibatkan campur tangan tentera Indonesia dan seramai 1025 orang yang terlibat dalam pungutan suara tersebut telah diacukan senjata oleh tentera Indonesia dan memaksa mereka memilih untuk bersatu dengan Indonesia. Tambahan pula, jumlah pengundi yang mengundi hanya 1% daripada jumlah yang sepatutnya terlibat dalam pungutan suara tersebut. Sejauh mana pungutan suara itu sah menjadi pertikaian oleh aktivis kemerdekaan Indonesia dan mereka telah melancarkan tunjuk perasaan untuk membantah perlakuan tentera Indonesia di Papua.

Kerajaan Indonesia telah dituduh melakukan pencabulan hak asasi manusia dan antara buktinya ialah kerajaan Indonesia akan melancarkan serangan keatas sesiapa yang menyokong OPM ( Organisasi Papua Merdeka ) dan juga memenjarakan sesiapa yang mengibarkan bendera Papua Barat “Bintang Pagi“ kerana hal tersebut dianggap sebagai satu pengkhianatan kepada negara. Melalui Program Transmigrasi ( program yang merupakan inisiatif kerajaan koloni Belanda yang diteruskan oleh kerajaan Indonesia untuk memindahkan orang tidak bertanah daripada wilayah yang populasi penduduknya banyak ke kawasan yang kurang penduduk di Indonesia ), di mana sejak tahun 1969, kira-kira separuh daripada 2.4 juta penduduk Indonesia merupakan orang yang berketurunan Papua yang lahir di Pulau Jawa termasuk yang bermigrasi daripada Papua, walaupun berlaku peningkatan dalam perkahwinan campur dan transmigran dalam keturunan namun mereka masih melihat diri mereka sebagai orang Papua berbanding kumpulan etnik ibu bapa mereka.

Pada tahun 2010, seramai 13 500 orang pelarian daripada Papua tinggal dalam buangan di Papua New Guinea, sebuah wilayah merdeka yang bersempadan dengan Papua dan kadang-kadang akan terjadi pergaduhan di sempadan negara tersebut. Akhirnya, pasukan pertahanan Papua New Guinea ( PNGDF ) telah meletakkan penjaga sempadan di sepanjang bahagian barat sempadan Papua New Guinea untuk menghalang ahli OPM daripada menyusup masuk ke Papua New Guinea. Tambahan pula, kerajaan Papua New Guinea telah memaksa keluar penduduk “ penyeberang sempadan “ dan berjanji bahawa tiada pelarian yang dibenarkan untuk membuat aktiviti bersifat anti-Indonesia yang akan kekal di negara tersebut. Pada akhir tahun 1970-an, OPM telah melakukan tindak balas terhadap tindakan Papua New Guinea yang dikenali dengan “Ancaman Kepada Projek Perniagaan Dan Ahli Politik Papua New Guinea Untuk Pasukan Pertahanan Papua New Guinea Yang Menentang OPM”. PNGDF telah membentuk sebuah pasukan penjaga sempadan bersama dengan Indonesia pada tahun 1980-an, walau bagaimanapun operasi PNGDF menentang ahli OPM di Papua New Guinea masih berlangsung pada masa yang sama.

Pada tahun 2004, Kempen Pembebasan Papua Barat yang bertapak di United Kingdom telah dibentuk oleh Benny Wenda yang merupakan pemerintah Papua Barat yang dibuang negeri yang bertujuan untuk mendesak PBB bagi mengadakan sebuah Referendum Kemerdekaan di Papua. Kempen tersebut telah mendapat sokongan antarabangsa dan disokong oleh tokoh yang berpengaruh seperti pemenang Noble Keamanan, Laureate Archbishop Desmond Tutu. Pada tahun 2012 pula, Kempen tersebut telah mendatangkan kemarahan kepada Presiden Indonesia ketika itu, Susilo Bambang Yudhoyono ketika lawatannya ke United Kingdom pada bulan Oktober dan November tahun tersebut. Yudhoyono telah memprotes mengenai pengibaran bendera Pembebasan Papua Barat kerana beliau melihat bendera tersebut banyak berkibar di London, Yudhoyono beralasan bahawa tindakan tersebut salah di sisi undang-undang jika dilakukan di Indonesia.

Konflik ini masih lagi berlanjutan sehingga sekarang dan buktinya pada bulan May 2016, sebuah tunjuk perasaan secara besar-besaran telah berlaku bermula sejak awal bulan May yang bertujuan bagi menyokong Gerakan Pembebasan Papua dan usaha tersebut juga sebagai  cara Papua untuk menyertai Melanesian Spearhead Group dan kesannya beribu penunjuk perasaan telah ditangkap oleh polis Indonesia.